Blok Batu Kuil Firaun Ditemui

Baru-baru ini, sekumpulan pakar kaji Mesir Purba menemui blok-blok batu berukur yang dikata berasal dari abad keempat SM. Blok-blok batu dan serpihan fragmen ini yang dijumpai mereka dipercayai sebahagian daripada kuil yang didedikasikan kepada dewa matahari Mesir Purba, Ra. Kesemua artifak ini dijumpai di kawasan El Matariya, Heliopolis, Kaherah.

Heliopolis yang bermaksud Kota Matahari merupakan salah satu daripada kota-kota tertua Tamadun Mesir Purba. Ia dikatakan mula dihuni oleh manusia sekitar zaman pra-dinasti iaitu antara 6000 hingga 3000 SM. Untuk kuil ini, ia merupakan kuil yang mempunyai sempadan terbesar dalam kalangan kuil-kuil Mesir Purba.

Bagaimanapun, tidak banyak kesan fizikal yang dapat dilihat pada kuil lama ini. Ini disebabkan banyak blok batu diambil oleh kerajaan-kerajaan yang mentadbir Mesir ketika itu sebagai bahan binaan untuk memperkukuh kedudukan pertahanan Kaherah. Begitupun, itu tidak menghalang kepada kerja-kerja ekskavasi yang dijalankan sekitar abad ke-20.

Bagi mengelak Kuil Ra ini hilang ditelan zaman, satu pasukan arkeologi Mesir-Jerman dibentuk di bawah Projek Heliopolis pada 2012. Menerusi projek ekskavasi ini, pasukan arkeologi dan pengkaji Mesir Purba mula mengekskavasi dan mengeluarkan artifak-artifak dari pelbagai era Firaun di Matariya. Penemuan terbaru ini dibuat di bahagian tengah kuil berkenaan.

Setiausaha Agung Majlis Tertinggi Antikuiti Mesir, Mostafa Waziri melihat kerja-kerja ekskavasi dan analisis mendedahkan pelbagai sejarah Mesir Purba dari blok-blok batu yang ditemui. Pandangan beliau turut disokong oleh pengarah bersama projek Aymen Ashmawy menerusi inskripsi pada satu blok yang menyebut tahun pemerintahan ke-13 dan ke-14 (366 atau 365 SM).

Analisis tahun berkenaan mendapati blok batu tersebut dihasilkan pada era pemerintahan Firaun Nectanebo I atau Nakhtnebef. Baginda merupakan pengasas Dinasti Ke-30 Mesir Purba – dinasti terakhir Firaun yang berdarah Mesir tulen. Dinasti ini bertahan selama lebih 40 tahun sebelum diambil alih oleh Dinasti Ke-31 (para Firaunnya berdarah Parsi) sekitar 340 SM.

Pengamatan pasukan pengkaji Mesir Purba mendapati sesetengah blok batu ini tidak disiapkan dari segi ukiran. Mereka percaya semua kerja ukiran dihentikan selepas Nectanebo I mangkat pada 363 SM atas titah penggantinya, Nactanebo II.

Selain blok batu era Nectanebo I, mereka turut menemui blok-blok batu dari era Ramses II (1279-1213 SM), Merenptah (1213-1201 SM) dan Apries (589-570 SM). Bagi blok batu era Ramses II, petunjuk mereka ialah fragmen patung Firaun Seti II yang diperbuat daripada batu jasper. Pentarikhan fragmen menunjukkan ia berasal dari zaman Dinasti Ke-19 sekaligus menunjukkan ini merupakan salah satu projek penting baginda di Heliopolis.

Firaun-firaun dari dinasti lain turut menyumbang kepada pembinaan Kuil Ra di Heliopolis. Ini berdasarkan penemuan fragmen dari era Dinasti Ke-22 (Firaun Osorkon I, 925-890 SM) dan Firaun Psametik II (595-589 SM). Ini menunjukkan para Firaun memberi sokongan dan pelaburan berterusan kepada Kuil Ra sehingga era Dinasti Ptolemy. Selepas Mesir jatuh ke tangan Rom pada 30 SM, semua aktiviti keagamaan Mesir Purba pada ketika itu ditamatkan.

RUJUKAN

Pandey, S. (2021, 9 November). 4th Century Stone Blocks Tell Story of Sun Temple of Heliopolis. Ancient-Origins.

Sumber gambar: Kementerian Pelancongan dan Antikuiti Mesir.


5 Sebab Kritikal Untuk Kita Memilih Kawan

Ada banyak alasan untuk kita betul-betul memilih dalam berkawan. Bukanlah kita hendak bersikap cerewet tetapi ini untuk kebaikan diri sendiri juga.

1. Membentuk Tingkah Laku Baik

“Perumpamaan teman yang baik dan teman yang buruk adalah seperti seorang penjual minyak wangi dan seorang tukang besi. Adapun, penjual minyak wangi akan memberi kamu (minyak wangi tersebut), atau kamu membeli daripadanya, atau kamu mendapat bau yang harum daripadanya. Sedangkan tukang besi pula, akan membakar bajumu dan juga kamu  mendapatkan bau yang busuk.” [Riwayat al-Bukhari (5534) dan Muslim (2628)]

Hadis ini jelas menunjukkan bahawa dengan siapa kita berkawan akan mencerminkan diri kita yang sebenar. Oleh itu, kita sememangnya dituntut berkawan dengan orang yang soleh dan warak supaya akhlak kita terjaga. Pada masa yang sama, cuba jauhkan diri daripada rakan yang banyak bermaksiat untuk kita elak akibat daripada perbuatan buruknya.

2. Motivasi Diri

Kawan yang supportive akan menimbulkan keyakinan dan keberanian dalam diri kita untuk cuba ambil risiko. “… When we are working or playing alongside a friend, we suddenly see our energy and creativity blossom, enabling us to soar higher than we ever imagined,” menurut Irene S. Levine, seorang ahli psikologi yang menulis untuk Psychology Today.com

Pada masa yang sama, kawan yang betul boleh menghasilkan aura positif dalam diri. Satu kajian yang diterbitkan pada November 2005 oleh Psychological Bulletin mendapati bahawa emosi positif akan menghasilkan persepsi yang positif terhadap diri dan orang lain, meningkatkan persembahan, kreativiti dan penyelesaian masalah serta kejayaan keseluruhan.

3. Menjadi Matang

Sekiranya kita memilih untuk berkawan dengan orang yang lebih berusia daripada kita, secara tidak langsung kita dapat belajar banyak perkara daripadanya. Seperti yang kita tahu, orang berusia terlebih dahulu makan garam berbanding kita, maka kita boleh mengambil pengajaran daripada pengalamannya yang terdahulu.

Oleh sebab itu, kebanyakan formula orang berjaya ialah belajar dari kesilapan orang yang telah mengharunginya. Dengan itu, kita dapat elakkan diri daripada melakukan kesilapan yang sama. Terutama sekali bagi orang terlibat dalam bisnes.

4. Mencari ilmu

Jika kita mempunyai rakan yang terdiri daripada pelbagai latar belakang bidang pendidikan, sedikit sebanyak kita dapat cedok pengetahuan yang mereka dah ada. Ini akan memudahkan kita untuk mencari sebarang maklumat yang kita perlukan. Paling kurang, kita boleh berkawan dengan guru atau pensyarah. Hubungan yang baik itu boleh dibina sejak zaman belajar lagi.

5. Mengejar Cita-cita

Ramai orang tahu bahawa Jack Ma, iaitu pengasas kepada Alibaba telah membina syarikat e-perdagangan tersebut bersama dengan 17 orang rakannya di sebuah apartmen. Kajian yang dijalankan iPrice Group mendapati mereka semua berasal daripada pelbagai industri seperti pelaburan perbankan, pembangunan web, pendidikan dan kewartawanan.

Mereka terdiri daripada bekas pelajar, bekas rakan sekerja dan rakan terdekat Jack Ma. Hubungan Jack Ma yang luas dengan rakan-rakannya telah membantunya untuk mencapai matlamatnya apabila berkongsi idea yang sama. Begitu juga kita digalakkan untuk mencari rakan yang sekepala dengan kita supaya mudah untuk merealisasikan impian kita.

RUJUKAN:

Artikel dikirimkan oleh Ajmal Mustafa untuk The Patriots.


Sodre Astrolobe: Khazanah Dari Zaman Penjelajahan Sepanyol

Pada tahun 2014, sekumpulan penyelam dari ahli arkeologi yang sedang memeriksa bangkai kapal milik armada laut Vasco da Gama di dasar perairan Teluk Oman menemui sebuah kepingan cekera dan sebuah loceng kapal yang diiktiraf oleh Guiness Book of Record sebagai loceng kapal yang paling tua di dunia.

Tenggelamnya Kapal Penjelajahan Sepanyol Esmeralda

Sekitar pada tahun 1503 M, setelah melengkapkan pelayaran kali keduanya di India, Vasco da Gama memimpin sebahagian armada laut keduanya pulang semula ke Sepanyol. Sebelum berangkat pulang, Vasco da Gama telah memberikan perintah kepada dua orang bapa saudaranya untuk menjaga perairan Malabar, India yang mana di situ terletaknya dua buah kota yang bersekutu dengan kerajaan Sepanyol iaitu kota Cochin dan Cannanore daripada serangan Raja Zamorin dari Callicut. Kapal-kapal yang ditinggalkan tersebut dikenali sebagai armada Pengawas Lautan Hindia yang disertai lima hingga enam buah kapal perang.

Tetapi arahan ini dilanggar oleh dua orang bapa saudaranya itu, Vicente Sodre dan Bras Sodre. Mereka meninggalkan perairan Malabar dan belayar ke Laut Merah dan Teluk Aden untuk menjarah lalu merampas harta kapal-kapal yang melintas dua buah perairan tersebut. Ketika mana armada pengawas yang ditinggalkan oleh Vasco da Gama untuk menjaga perairan Malabar sedang sibuk menjarah kapal-kapal di Laut Merah dan Teluk Aden, pasukan Raja Zamorin datang bersama 50,000 orang tenteranya merampas lalu menakluk kota Cochin pada bulan Mac 1503 M.

Akibat kejatuhan kota Cochin, armada laut pimpinan Vicente dan Bras berundur ke pulau Kuria Muria yang terletak di perairan Teluk Oman pada tanggal 20 April 1503 M. Setelah itu, penduduk di pulau tersebut mengingatkan kepada Vicente dan Bras supaya berlabuh sebentar dan memindahkan kapal-kapal mereka di selatan pulau tersebut kerana pada waktu sedang terjadi musim angin ribut yang sangat kuat. Vicente dan Bras berkeras tidak mahu memindahkan kapal mereka, tetapi sebaliknya empat orang kapten dari empat buah kapal lainnya yang mendengar nasihat para penduduk pulau Kuria Muria terus memindahkan kapal mereka tanpa banyak persoalan.

Hanya kapal Esmeralda dan San Pedro sahaja yang masih kekal di kawasan perairan yang dijangka akan dilanggar ribut petir.

Seperti yang dirisaukan oleh para penduduk, pada tanggal 30 April 1503 M, terjadinya sebuah ribut petir yang dahsyat di perairan pulau Kuria Muria. Dua buah kapal pimpinan Vicente dan Bras tenggelam dilanggar ribut. Vicente meninggal dunia tenggelam bersama kapalnya, tetapi Bras terselamat dan ditemui di tepian pantai pulau tersebut.

Empat buah kapal yang terselamat tersebut akhirnya dipimpin oleh kapten Pero de Ataide (atas dasar undian tiga orang kapten kapal lainnya) dan mereka pun bersepakat untuk menuju ke India semula.

Kapal Esmeralda dan kapal Sao Pedro yang isinya dipercayai penuh dengan harta rampasan perang di lautan, tenggelam bersama-sama keangkuhan dua orang bersaudara Sodre.

(Gambar lukisan yang menjadi gambar hiasan kapal diatas merupakan sebuah lukisan Livro das Armadas da Índia pada tahun 1568 M dan dinyatakan bangkai kapal tersebut adalah Esmeralda)

Sodre Astrolobe: Penemuan
Paling Bersejarah Dunia Pelayaran

Untuk pembaca yang tidak tahu mengenai astrolobe, ia merupakan salah satu alatan navigasi penting panduan untuk pelayar atau nakhoda belayar di lautan. Astrolobe juga memberikan panduan kepada si penggunanya untuk menentukan kedudukan matahari dan bintang di langit.

Penciptaannya yang terawal yang direkodkan oleh catatan sejarah adalah pada tahun 200 SM dahulu dan tokoh yang bertanggungjawab dalam memperkenalkan alatan ini adalah Hipparchus, ahli astronomi Yunani. Tetapi kegunaanya mula dilahirkan kembali oleh para ilmuwan Islam dan ianya terus digunakan setelah itu sehinggalah akhir kurun ke-17.

Abu Ishaq Ibrahim al-Zarqali, ilmuwan Islam dari Toledo, Andalusia (jauh sebelum terjadinya tragedi Reconquista), diyakini menciptakan astrolobe ‘universal’ pertama kali di dalam sejarah dunia. Setelah peristiwa Reconquista, kegunaan astrolobe digunakan dan diperluaskan oleh Raja Manuel I dalam merancakkan perluasan empayar Sepanyol Kristian ke tanah-tanah jajahan yang baru iaitu pada era ‘The Age of Discover’ (Zaman Penjelajahan).

Zaman pun berlalu.

Tahun 2014: Al-Hallaniyah, Oman.

Sekumpulan penyelam dari ahli arkeologi menemui astrolobe
dari bangkai kapal Esmerland milik Vicente yang karam pada tahun 1503 M yang
lalu. Kepingan yang menyerupai disk ini diangkat ke daratan lalu dikaji.

Selain dua buah penemuan iaitu astrolobe dan loceng, ahli
arkeologi juga menemui 2810 buah artifak bernilai yang lain seperti kepingan
wang syiling emas dan perak, barangan seramik dan bahan-bahan organik seperti
biji-biji lada hitam.

Astrolobe Sodre dinamakan sempena nama daripada nakhoda
kapal Esmeralda merangkap bapa saudara Vasco da Gama sendiri, Vincente Sodre.
Kepingan disk yang seberat 344 gram dan berketebalan 17.5 cm dianggarkan dibuat
pada sekitar tahun 1496-1501 M.

(Gambar di atas diambil ketika astrolobe Sodre
ditemui di dasar laut perairan al-Hal

Pada tahun 2016, sebuah pasukan penyelidik Warwick Manufacturing Group dari Universiti Warwick dijemput datang ke Oman untuk menkaji lebih lanjut mengenai astrolobe tersebut.

Dengan menggunakan teknologi pengimbas laser, sebuah model 3D daripada astrolobe ini diciptakan. Kepingan disk tersebut mempunyai dua sisi wajah yang dimana pada sisi muka pertama, para penyelidik mengenalpasti secara jelas 18 garisan di atas kepingan disk tersebut. 18 garisan ini berjarak 5 degree setiap satunya (seperti gambar biru sebelah kanan di atas).

Di sisi lain kepingan disk tersebut, ditemui jata Portuguese Royal Coat of Arms dan jata diraja Sepanyol pada waktu astrolobe itu diciptakan, Raja Manuel I (seperti gambar sebelah kiri di atas).

Daripada analisis isi kandungan yang terdapat di dalam astrolobe tersebut adalah: Tembaga (66.43%), Zink (7.82%) dan Tin (5.34%).

Melalui penemuan ini, para penyelidik meyakini bahawasanya kepingan disk tersebut merupakan sebuah astrolobe yang digunakan oleh para pelayar dan pengembara melintasi laut pada akhir kurun ke-17 M. Menjelang kurun ke-18 M, sextant menggantikan astrolobe oleh pelayar ketikamana mereka belayar di lautan.

Penemuan ini secara tidak langsung memantapkan lagi koleksi astrolobe dari zaman pertengahan dan merupakan satu-satunya astrolobe yang datang dari kurun ke-17 M.

RUJUKAN:

1. An Early Portuguese Mariner’s Astrolabe from the Sodré Wreck‐site, Al Hallaniyah, Oman oleh David L. Mearns, Jason M. Warnett dan Mark A. Williams (16 Mac 2019).

2. Record Breaking Finds From Portuguese Shipwreck Confirmed by Guinness Book of Records [World’s Oldest Finds], Ancient Origins oleh Ed Whelan.


Cristiano Ronaldo: Pewaris Sebenar Maradona?

Selama bertahun-tahun, kelibat Cristiano Ronaldo dan Lionel Messi menghiburkan peminat bola sepak seluruh dunia sama ada di peringkat liga domestik atau kejohanan antarabangsa. Persaingan kedua-duanya dari segi pencapaian individu amat membanggakan dengan mereka berdua pernah memenangi anugerah Ballon d’Or dan Pemain Terbaik Dunia FIFA beberapa kali. Tetapi melihat kepada siapa yang menyerlah pada edisi Piala Dunia 2018 di Rusia, tidak salah saya nyatakan Ronaldo yang lebih menyerlah berbanding pesaingnya dari Argentina itu.

Dari segi cara menangani tekanan, kelihatan Ronaldo langsung tidak terganggu dengan tekanan yang datang sebagai ayam tambatan dan kapten Portugal. Semasa lagu kebangsaan dimainkan, beliau kelihatan tersenyum dan tidak sabar menunjukkan aksi terbaik bersama Portugal. Dan ini satu ciri yang kita kenali daripada Ronaldo yang melihat tekanan membantunya beraksi lebih cemerlang sama ada dalam pertemuan El Clasico, final Liga Juara-Juara Eropah dan perlawanan Piala Dunia.

Sementara Messi pula dilihat seperti orang yang sudah hilang semangat, berkemungkinan terganggu dengan beban harapan Argentina dan rakan-rakan sepasukannya yang melihat dirinya sebagai sumber inspirasi dan kreativiti. Beliau cuba menunjukkan potensinya dengan melakukan 12 percubaan gol tetapi tiada sebarang percubaannya diterjemah dalam bentuk gol. Dan dengan caranya menangani kegagalan dan kekalahan seperti apa yang berlaku selepas La Albiceleste tewas di tangan Croatia sudah menunjukkan mentalitinya sebagai pemenang sudah terjejas. Hanya satu perlawanan saja lagi Si Kutu Atomik perlu (La Pulga Atomica) membuktikan reputasinya itu dan jika tidak, ini bermakna pengakhiran bagi karier antarabangsanya. Messi sudah bersara sekali selepas Argentina tewas kepada Chile pada final Copa America 2016 sebelum membuat pusingan U selepas dirayu peminat dan melihat keputusan buruk peringkat kelayakan Piala Dunia.

Perbezaan personaliti kedua-duanya juga dilihat memberi impak besar kepada persembahan masing-masing. Tidak seperti Messi yang bersikap pemalu dan lebih suka berada di belakang tabir walaupun mempunyai bakat luar biasa, Ronaldo pula suka melihat dirinya menjadi tumpuan dan sentiasa menunjukkan imej menyakinkan semasa berada di atas padang. Dan ini dilihat memberi keyakinan kepada seluruh pasukan Portugal bahawa mereka tiada apa perlu dirisaukan, bermain seperti biasa dan tanpa tekanan serta berharap keputusan menyebelahi mereka.

Dari segi pertumbuhan karier pula, ini turut mempengaruhi sejauh mana semangat mereka mewakili pasukan kebangsaan masing-masing. Bagi yang mengenali Ronaldo dari zaman permainannya di Sporting Lisbon dan Manchester United, semua tahu beliau perlu bekerja keras untuk sampai ke tahap yang kita ketahui hari ini. Bekas bek tengah United dan England, Rio Ferdinand menceritakan pada era awalnya di Old Trafford, Ronaldo mengupah ramai pakar dari pelbagai bidang seperti kecergasan, kesihatan dan makanan sehinggakan beliau menyangka rumah bintang Real Madrid itu seperti pesta kerana setiap hari dikunjungi orang.

Tetapi bagi Ferdinand, itu sebenarnya petunjuk kesungguhannya untuk berjaya bersama Red Devils. Dan bagi bekas kapten United Roy Keane, kesungguhan Ronaldo sudah kelihatan pada hari-hari pertamanya bersama The Reds. Keane memetik dari buku autobiografinya, The Second Half bahawa Ronaldo ada diberi peluang kembali ke Lisbon secara pinjaman semusim selepas menyertai United dengan yuran perpindahan 12 juta paun. Tetapi anak jati Madeira itu memutuskan tetap menyertai United walaupun pada usia 17 tahun, satu ciri yang menarik perhatian Keane. Walaupun mengakui tidak tertarik langsung dengan sikapnya yang suka bermegah, Keane melihat Ronaldo berpotensi sebagai pemain terbaik dunia dan sentiasa bersungguh-sungguh tak kira sama ada dalam latihan atau perlawanan.

Sikap dan pendekatannya itu bersama Lisbon, United dan akhirnya Madrid turut diterapkan bersama pasukan kebangsaan. Ronaldo melihat tanggungjawabnya bersama Portugal sama seperti kostum superhero yang dipakai dengan penuh bangga. Sikap ini sebenarnya melambangkan Portugal itu sendiri sebagai sebuah negara bola sepak. Walaupun dikenali dengan nama-nama legenda seperti Eusebio, Luis Figo dan Rui Costa, Portugal tidak segah kuasa-kuasa bola sepak lain seperti Sepanyol dan Perancis. Dan untuk mendapatkan prestij dan kehormatan di peringkat antarabangsa, mereka perlu bersungguh-sungguh dan tidak pernah berputus asa, satu sikap yang ditunjukkan kapten mereka di atas padang.

Bagi Messi pula, beliau tidak perlu bekerja keras seperti pesaingnya dalam La Liga, satu sebab mengapa kariernya bersama pasukan kebangsaan amat payah dan menyakitkan. Selepas mengatasi masalah pertumbuhan semasa berada di Argentina, bakat Messi digilap di akademi La Masia, Barcelona dan mula diberi peluang dalam pasukan utama oleh Frank Rijkaard. Di sinilah, bakatnya mula terserlah bersama pemain-pemain bertaraf dunia seperti Xavi dan Andres Iniesta, ketiga-tiganya menjadi teras utama kreativiti Barca untuk tahun-tahun berikutnya.

Tetapi di Argentina, ramai melihatnya sebagai orang harapan yang dapat menamatkan kemarau kejuaraan antarabangsa La Albiceleste. Malangnya, Argentina gagal menyerlah sehingga kini walaupun membariskan ramai pemain berbakat besar pada setiap edisi kejohanan sejak menjuarai edisi 1986 seperti Diego Simeone, Mauricio Pochettino, Gabriel Batistuta, Juan Sebastian Veron, Sergio Aguero dan Gabriel Heinze. Mereka mahu dan perlukan Messi meniru Maradona untuk membawa pulang Piala Dunia, sesuatu yang dirasakan tidak boleh dilakukan bintang besar Blaugrana itu.

Bagi pemenang Piala Dunia 1998 merangkap bekas pemain Barca, Emmanuel Petit menyifatkan Messi tidak boleh diharap sebagai seorang pemimpin apatah lagi sebagai kapten pasukan kebangsaan. Ini kerana beliau perasan apabila situasi kekalahan melanda Barca terutama semasa Liga Juara-Juara Eropah, Messi sudah tidak kelihatan dan tidak memberi inspirasi kepada rakan-rakannya untuk bangkit.

Apa yang Maradona lakukan semasa edisi Piala Dunia 1986 ialah memberi motivasi dan galakan kepada rakan-rakan sepasukannya serta muncul pada masa yang tepat untuk negaranya. Ini sesuatu yang dilakukan Ronaldo untuk Portugal tetapi gagal diakukan Messi yang mahu dirinya dilayan seperti pemain biasa.

Messi ada melakukannya sekali iaitu hatrik semasa menewaskan Ecuador untuk membantu La Albiceleste layak ke Piala Dunia tetapi persembahan sekali itu saja tidak mencukupi. Jika Messi benar-benar mahu keluar dari bayang-bayang Maradona dan Ronaldo, maka beliau dan rakan-rakan sepasukannya perlu menunjukkan prestasi hebat semasa melawan Nigeria. Jika tidak, ramai penyokong perlu menerima hakikat bahawa pewaris sebenar Maradona bukanlah anak jati Rosario, Argentina tetapi anak jati Madeira yang menjadi pujaan penyokong Manchester United, Real Madrid dan Portugal, Cristiano Ronaldo.

SUMBER


Maharani Ki: Maharani Terakhir Dinasti Yuan

Siapa menyangka, gadis Goryeo yang dibawa ke tanah asing pada usia 18 tahun ini bakal ditabalkan sebagai maharani bagi sebuah dinasti dan seterusnya menjadi maharani terakhir dalam dinasti berkenaan. Ini adalah kisah mengenai Maharani Ki, seorang gadis Goryeo yang dipaksa meninggalkan tanahairnya sebagai satu habuan buat Dinasti Yuan.

Sejarah Awal

Secara asasnya, kisah Maharani Ki ini kebanyakannya ditemui dalam catatan sejarah dalam Dinasti Ming, iaitu kerajaan yang berjaya menumbangkan Dinasti Yuan pada sekitar tahun 1368. Apa yang menariknya, kisah wanita ini sebenarnya tidak begitu digemari oleh kebanyakan sejarawan di Korea Selatan sendiri, kerana dia dianggap sebagai pengkhi4n4t negara.

Malah, Dinasti Ming sendiri dalam catatan sejarah mereka turut melabelkan Maharani Ki sebagai penyebab bagi kejatuhan Dinasti Yuan kerana sikapnya yang gemar makan rasuah serta boros. Catatan ahli sejarah pada zaman Dinasti Joseon pula menggambarkan ahli keluarganya sebagai terlalu mengejar nama dan pangkat serta gemarkan kemewahan.

Berdasarkan sejarah awal, Maharani Ki merupakan anak perempuan kepada Ki Ja Oh, seorang pegawai bawahan di Goryeo. Nama sebenarnya tidak dapat dipastikan dan dia dilahirkan di Haengju (pada hari ini dikenali sebagai Goyang), Goryeo pada sekitar tahun 1315, dan turut mempunyai seorang abang yang bernama Ki Cheol. Tidak banyak yang diketahui mengenai zaman kanak-kanaknya, namun kisah tentang dirinya banyak dicatatkan setelah dia dihantar ke Dinasti Yuan.

Pada waktu itu, kerajaan Goryeo menghantar ramai sida-sida, gadis serta barangan lain seperti burung falcon, ginseng, bijirin, kain, emas dan perak sebagai suatu persembahan untuk Dinasti Yuan.

Keadaan ini berlaku apabila Dinasti Yuan men4kluk kerajaan Goryeo pada sekitar abad ke-13, dan Goryeo menjadi negara di bawah lindungan Dinasti Yuan. Dalam tempoh t4klukan ini, proses pertukaran atau pemindahan yang berlaku antara kedua-dua buah kerajaan bukan sahaja melibatkan barangan, malah turut melibatkan pertukaran budaya antara kedua-duanya.

Malah, amalan perkahwinan antara kerabat diraja Yuan dengan kerabat diraja Goryeo yang berlaku pada sekitar abad ke-13 dan 14 dianggap sebagai suatu amalan yang cukup unik. Dan disebabkan oleh hubungan perkahwinan dengan Dinasti Yuan ini, kerajaan Goryeo mendapat layanan ‘lebih istimewa’ berbanding negara-negara t4klukan Yuan yang lain, sekaligus menjadikan Goryeo mempunyai lebih kuasa terhadap urusan pentadbiran kerajaan.

Raja-raja Goryeo masih mengekalkan kuasa bagi mentadbir dan memerintah (sejoguje), sama ada dalam urusan pelantikan pegawai mahupun pelaksanaan undang-undang. Cukai yang dikutip juga tidak dihantar kepada Yuan, tetapi digunakan untuk urusan pentadbiran kerajaan Goryeo sahaja.

Berbalik kepada kisah Maharani Ki, pada sekitar tahun 1333, gadis ini telah dihantar ke Khanbaliq (ibu negara Yuan) bersama ratusan gadis yang lain sebagai suatu hadiah gundik buat Maharaja Dinasti Yuan. Gadis-gadis yang menjadi hadiah hantaran buat Maharaja ini dipanggil sebagai kongnyŏ (tribute women).

Ini kerana syarat yang dikenakan buat Raja Goryeo adalah baginda perlu menghantar gadis-gadis remaja yang cantik menawan sebagai gundik buat Maharaja Yuan, sekali dalam tiga tahun. Pada mulanya Ki dikatakan enggan meninggalkan keluarganya di Goryeo dan pemergiannya bukanlah atas kehendak dirinya.

Para gadis yang dipilih menjadi gundik Maharaja Yuan sebenarnya lebih kepada menjadi hamba buat Maharaja, dan mereka harus bersaing demi kedudukan sebagai gundik. Namun, lain pula kisahnya dengan Ki. Setelah sampai ke Yuan, Ki telah berjanji dengan dirinya sendiri untuk menjadi gundik yang terbaik buat Maharaja Yuan.

Dengan kecantikan serta kebolehan yang dimilikinya dalam tarian, nyanyian, puisi dan kaligrafi, Ki telah menggunakan segala bakatnya bagi menarik perhatian Maharaja Yuan pada ketika itu, iaitu Toghon Temür. Ki akhirnya berjaya membuatkan Maharaja Toghon Temür jatuh hati kepadanya dan dikatakan bahawa Maharaja lebih banyak menghabiskan masanya bersama Ki berbanding bersama Maharaninya, iaitu Danashiri.

Kehidupan sebagai Gundik

Toghon Temür, yang turut dikenali sebagai Maharaja Huizong, telah mengahwini Danashiri, iaitu anak perempuan kepada Perdana Menterinya, iaitu El Temur atas dasar politik semata-mata. Perkahwinan mereka hanyalah demi untuk mendapatkan pewaris, namun anak Danashiri akhirnya meninggal dalam kandungan. Keadaan lebih buruk apabila Gundik Ki mula menjadi gundik kesayangan Maharaja, dan Danashiri dikatakan telah mengarahkan Ki agar dipukul.

Setelah Danashiri dihukum b4n4h dengan meminum r4cun pada tahun 1335,  Toghon Temür telah mencuba untuk menjadikan Gundik Ki sebagai Maharani rasminya, namun baginda telah melalui satu lagi perkahwinan atas dasar politik dengan Bayan Khutuk. Gundik Ki masih tidak mampu untuk mencapai kedudukan yang tinggi, sehinggalah dia melahirkan anak lelakinya pada tahun 1340, yang dinamakan Ayushiridara. Setahun setelah kelahiran anaknya, Gundik Ki telah dilantik sebagai Maharani kedua dalam Dinasti Yuan.

Setelah Bayan Khutuk meningg4l dunia, Ki akhirnya berjaya mencapai impiannya dan dilantik sebagai Maharani rasmi bagi Dinasti Yuan pada sekitar tahun 1365. Dan perlantikannya sebagai Maharani ini mengukuhkan lagi kedudukannya sebagai wanita pertama dalam kerajaan apabila Maharaja mula memberikan kuasa untuk dia mengambil alih sebahagian daripada tugas pentadbiran dalam negara.

Peranan Maharani Ki dalam Dinasti Yuan

Berdasarkan catatan sejarah Ming, Toghon Temür telah menukar minatnya daripada mempelajari astronomi, astrologi dan objek mekanikal kepada wanita, arak dan ritual-ritual lain. Berbeza dengan Ki, maharaninya ini pula begitu serius dalam menjalankan peranannya sebagai seorang maharani, hasil pemerhatiannya terhadap maharani-maharani yang terdahulu.

Maharani Ki digambarkan sebagai seorang wanita yang mempunyai bakat dan kebolehan yang luar biasa. Ki dikatakan gemar membaca buku-buku sejarah, bagi mempelajari kisah silam dan memperbaiki dirinya dalam persediaan untuk menjadi seorang maharani yang lebih berkuasa dalam kerajaan.

Menyedari akan kebolehan Ki dalam aspek pentadbiran, Maharaja telah memberikan jawatan kerajaan kepadanya, iaitu kuasa dalam kutipan cukai, yang akhirnya telah digunakannya bagi melaksanakan beberapa projek termasuklah membina jambatan dan membaikpulih kuil-kuil. Apabila kebuluran melanda rakyat pada sekitar tahun 1358, Ki telah mengarahkan agar bubur dibahagikan buat penduduk yang miskin dan membiayai urusan pengebumian lebih 10,000 orang rakyat Yuan.

Ki turut membiayai upacara-upacara keagaamaan, termasuklah upacara menyalakan lilin serta menjemput sami Buddha Goryeo bagi memberi ceramah di Yuan. Ki menggunakan sepenuh kuasa yang dimilikinya untuk menjadikan gadis Goryeo sebagai orang suruhannya di istana dan menggunakan popularitinya untuk mempengaruhi gaya dan fesyen golongan di istana.

Ki turut mengembangkan kuasanya kepada ahli keluarganya di Goryeo, malah ibu bapanya telah diberikan pangkat yang menyamai pangkat raja dan permaisuri Goryeo. Berdasarkan catatan sejarah Joseon, keluarga Ki, terutama abangnya, Ki Cheol telah menyalahgunakan kuasa yang mereka miliki dan tidak menunjukkan rasa hormat terhadap Raja Goryeo yang memerintah.

Pengaruh Maharani Ki dalam penyebaran budaya Goryeo ke dalam Yuan

Seperti yang disebutkan sebelum ini berkaitan dengan pertukaran budaya antara Dinasti Yuan dengan Goryeo, keadaan ini sebenarnya melibatkan dua situasi yang berbeza. Pertama, ia boleh digambarkan melalui penyebaran budaya kelas atasan, yang diwakili oleh Maharani Ki yang mana dia sendiri telah mengubah status dirinya daripada kongnyŏ kepada Maharani yang merupakan status tertinggi dalam dinasti.

Manakala, situasi kedua pula boleh digambarkan melalui penyebaran budaya rakyat, yang diwakili oleh kongnyŏ dan sida-sida daripada Goryeo. Meskipun hanya bergelar kelas bawahan, kongnyŏ dan sida-sida ini memainkan peranan besar dalam membawa budaya Goryeo kepada masyarakat di Yuan. Mereka mempengaruhi Yuan dengan mengekalkan ciri-ciri Goryeo dalam kehidupan yang meliputi cara pemakaian, makanan dan budaya lain.

Maharani Ki telah membawa gaya pakaian Goryeo dengan fesyen yang lebih anggun ke dalam istana Yuan. Sebagai contohnya, pakaian wanita asal dalam Dinasti Yuan tidak dibahagikan kepada bahagian atas (tops) dan bawah (bottoms), dan keadaan ini berubah beberapa tahun selepas itu dengan fesyen pakaian masyarakat Yuan mula dipengaruhi oleh fesyen pakaian Goryeo. Pada tahun-tahun terakhir kekuasaan Dinasti Yuan, sebahagian besar daripada gadis suruhan istana Yuan adalah gadis Goryeo, dan pakaian Goryeo menjadi suatu kebiasaan dalam istana.

Selain daripada gaya pakaian, perubahan budaya yang dibawa juga merangkumi gaya solekan wanita Goryeo. Wanita Yuan dikenali dengan gaya solekan yang tebal dan berona merah, berbanding wanita Goryeo yang lebih banyak menggunakan warna-warna muda dalam solekan mereka serta melukis kening secara halus. Keadaan ini telah mengubah gaya solekan wanita Yuan yang mula menggemari warna-warna muda berbanding gelap dan merah dalam alat solekan mereka. Penggunaan minimal alat solekan oleh wanita Goryeo ini pada asalnya adalah bagi mengelakkan diri mereka daripada menjadi kongnyŏ, namun ia akhirnya turut menjadi pilihan wanita Yuan.

Pengkhianat Goryeo

Kisah bagaimana Ki dilabelkan sebagai pengkhianat Goryeo ini bermula apabila Raja Gongmin (Raja Goryeo pada sekitar abad ke-14) yang telah mengahwini seorang puteri dari Yuan ingin mengubah kembali kerajaan dan menghalau keluar para penyokong Dinasti Yuan. Dalam hal ini, baginda melihat keluarga Ki yang mempunyai pangkat yang tinggi dalam masyarakat kerana kedudukan Maharani Ki dalam Dinasti Yuan sebagai suatu ancaman.

Sekitar tahun 1358, Raja Gongmin telah menjemput Ki Cheol dan para pengikutnya ke majlis makan diraja dan memb4n4h kesemua mereka. Maharani Ki yang mendengar berita tersebut telah menghantar puteranya, Ayushiridara yang juga merupakan pewaris takhta Yuan dan b4l4 tentera ke Goryeo bagi membalas d4nd4m di atas kemati4n abangnya. Namun, Ayushiridara bersama bala tenteranya berjaya dikalahkan, dan Ki telah dilabelkan sebagai seorang pengkhi4n4t di tanahairnya sendiri akibat terlalu menjaga kepentingan ahli keluarganya.

Kejatuhan Dinasti Yuan dan kehilangan Maharani Ki

Apabila Dinasti Yuan akhirnya runtuh pada sekitar tahun 1368, Toghon Temür telah melarikan bersama Maharani Ki dan ahli keluarganya ke Yingcheng (iaitu bahagian dalaman Mongolia). Toghon Temür telah meningg4l dunia pada tahun 1370, dan Ki yang menjadi Maharani Balu setelah Ayushiridara dilantik semula sebagai Khan di Mongol akhirnya lenyap daripada sejarah tanpa sebarang kesan.

Kesimpulan

Kisah Maharani Ki yang turut dikenali sebagai Öljei Khutuk dalam kalangan orang Mongol, meninggalkan persepsi berbeza dalam catatan sejarah kedua-dua buah negara. Rakyat Goryeo memanggilnya pengkhi4n4t, manakala kerajaan Ming menganggapnya sebagai punca kepada kejatuhan sebuah dinasti. Kisahnya pernah dizahirkan di layar kaca pada tahun 2014 melalui siri televisyen MBC, Empress Ki lakonan Ha Ji Won.

Walau apa jua perspektif yang diberikan buat figura ini sama ada seorang pengkhi4n4t, mahupun seorang yang gil4 kuasa, Ki tetap kekal dalam lipatan sejarah sebagai salah seorang wanita yang paling berkuasa di Asia pada sekitar abad ke-13 dan 14. Malah, Ki akan terus diingati sebagai wanita Goryeo yang telah banyak membawa masuk budaya tanahairnya ke tanah asing dan sekaligus mempopularkan budayanya sendiri.

RUJUKAN:

Kim, J., Lee, J., & Lee, J. (2015). Goryeoyang and Mongolpung in the 13 th –14 th centuries. Acta Orientalia Academiae Scientiarum Hungaricae, 68(3), 281–292.

Lee, L. (2019). Ki – The Tarnished Image of the Last Mongolian Empress. Retrieved February 5, 2020, from https://www.historyofroyalwomen.com/the-royal-women/ki-the-tarnished-image-of-the-last- mongolian-empress/

MacDonald, J. V. (2018). Redeeming Empress Gi: The Korean woman who once ruled China. Retrieved February 5, 2020, from https://chinachannel.org/2018/06/15/redeeming-empress-gi/

Zhao, G. Q. (2001). Marriage as Political Strategy and Cultural Expression: Mongolian Royal Marriages from World Empire to Yuan Dynasty. University of Toronto.


Makan Mayat Sebagai Perubatan?

“Hope not for mind in women; at their best. Sweetness and wit, they’are but mummy, possess’d.”

Bagi sesiapa yang membaca baris terakhir sajak Love’s Alchemy yang dikarang oleh sasterawan John Donne, pasti merasa pelik mengapa penulis memilih dua baris terakhir sajak berkenaan.

Jika anda perasan, wanita disamakan dengan mumia yang dirasuk. Aneh kan pilihan perkataan Donne? Tidak ramai tahu pada suatu ketika di Eropah, m4yat merupakan pilihan makanan perubatan orang Eropah. Dan ya, orang Eropah pada zaman itu meniru selera Hannibal Lecter!

Perkara ini berleluasa di Eropah terutama pada abad ke-16 dan abad ke-17, dua abad yang merupakan tempoh utama Zaman Renaissance. Dan pemakannya juga datang dari pelbagai lapisan masyarakat dari golongan pemerintah (raja dan bangsawan) hinggalah golongan marhaen.

Cakaplah apa sahaja bahagian m4yat yang dicuba, semuanya dicuba untuk mengubati penyakit dari sakit perut hinggalah epilepsi. Terima kasih kepada kepercayaan tahyul kalah Hantu Kak Limah ini, ramai yang menjadi per0mpak kubur dengan menggali m4yat dan menjual semua bahagian tubuh m4yat di pasaran.

Menurut penulis Mummies, Cannibals and Vampires: The History of C0rpse Medicine from the Renaissance to the Victorians, Richard Sugg, soalan yang patut ditanya dalam hal ini bukan ‘Patutkah kita makan daging manusia?’ tetapi ‘Apa jenis daging yang kita patut makan?’. Mumia misalnya ditumbuk sehingga hancur dan diambil untuk membantu menghilangkan masalah pendar4han dalaman.

Tengkorak pula ditumbuk sehingga hancur dalam bentuk serbuk dianggap penawar mujarab untuk masalah sakit kepala. Manakala lemak manusia pula digunakan untuk merawat sakit luaran. Contohnya, doktor-doktor Jerman pada abad ke-16 dan abad ke-17 menganjurkan kain balutan luka direndam dalam lemak sebelum digunakan untuk membalut luka. Mereka juga mengatakan menyapu lemak pada bahagian kulit merupakan penawar terbaik kepada penyakit gout.

Apa cerita dar4h? Biasanya dibuat sebagai bahan minuman kesihatan. Contohnya dalam kes Raja Charles II, minuman wain yang diambilnya mempunyai sedikit d4rah yang dijadikan sebagai bahan perisa. Nak minum, d4rah mestilah masih lagi dalam keadaan segar kerana didakwa mengandungi semua khasiat badan. Dan bagi penduduk miskin, peluang terbaik nak minum d4rah ialah selepas upacara hukuman m4ti.

Mereka akan membayar sedikit wang untuk mendapatkan secawan d4rah pesalah yang masih segar. Tambah Sugg, “Pertanda dianggap penyembuh terbaik di negara-negara rumpun Germanik. Dia dianggap sampah masyarakat tetapi dengan kuasa yang menyamai kuaa magis.” Bagi yang memilih meminum dar4h yang telah dimasak, ada satu resepi pada abad ke-17 yang menunjukkan bagaimana d4rah boleh diproses menjadi jem marmalad.

Jadi kenapa ramai yang obses dengan tonik tenaga yang menjelikkan ini? Menurut Sugg, d4rah manusia didakwa mengandungi jiwa manusia daripada badan yang diambil. Roh dianggap komponen sebenar fisiologi yang menghubungkan badan dengan jiwa.

D4rah sebegini dianggap mempunyi khasiat yang tinggi di mana sesetengah mengambilnya untuk memperoleh kekuatan bak orang muda. Perkara ini turut disokong oleh polymath Renaissance terkenal, Leonardo da Vinci yang menyifatkannya sebagai satu peluang bagi jiwa orang yang telah tiada mendapatkan kembali sisi sensitiviti dan intelektual kehidupan.

Namun, idea ini tidaklah eksklusif pada era Renaissance sahaja. Pada era Rom, bukan satu rahsia d4rah gladiator yang m4ti dihirup oleh penonton-penonton untuk mendapatkan khasiat dan kekuatannya.

Kebanyakan doktor dalam tamadun lain dari Mesopotamia hingga India turut mencadangkan perkara sama atas alasan kesihatan. Namun bagi orang Eropah, apa yang dibuat mereka tidak salah. Tetapi jika yang melakukannya ialah kelompok bangsa lain seperti orang asli Amerika, lambang tak bertamadun dan kejam memang selalu dibaling.

Hipokrasi ini didedahkan oleh Michel de Montaigne menerusi eseinya yang bertajuk ‘On the Cannibals’. Esei yang dikarang pada abad ke-16 itu menyifatkan kegiatan kan!balisme di Brazil dua kali lima sama saja dengan kan!balisme di Eropah (orang Eropah menggelar amalan ini perubatan m4yat). Malah, de Montaigne turut menyifatkan kegilaan mereka ini sama seperti pembvnvhan rakus yang berlaku semasa perang keagamaan dilancarkan.

Seiring dengan perubahan semasa, amalan jelik ini perlahan-lahan dilupakan. Ini berikutan perkembangan sains dan teknologi yang melanda Eropah pada era Renaissance terutama input ilmu yang datang dari dunia Islam melalui karya-karya yang diterjemah dalam banyak bahasa.

Tetapi itu masih belum cukup memadamkan amalan ini untuk selama-lamanya. Misalnya, lilin yang diperbuat daripada lemak manusia yang dipanggil lilin pencuri. Lilin ini dikatakan boleh menyebabkan seseorang itu lumpuh. Mitos lilin ini terus bertahan sehingga akhir abad ke-19. Manakala kali terakhir mumia dijual sebagai ubat-ubatan ialah pada permulaan abad ke-20.

RUJUKAN:

Dolan, Maria. (2012). The Gruesome History of Eating C0rpses as Medicine. Smithsonian Magazine. https://www.smithsonianmag.com/history/the-gruesome-history-of-eating-corpses-as-medicine-82360284/


Kenapa Abu Huraira Sahabat Nabi Ini Dipanggil Bapa Kucing?

Abu Hurairah r.anhu merupakan seorang sahabat yang paling banyak meriwayatkan Hadith daripada Rasulullah SAW. Namanya ketika Jahiliyyah merupakan ‘Abdu al-Shams bin Sakhr, (Hamba kepada matahari) lalu ketika beliau memeluk Islam, Rasulullah memberi namanya Abdul Rahman dan menggelarnya Abu Hurairah.

Beliau merupakan dari kabilah ad-Dusi, kabilah yang menerima dakwah Islam melalui sahabat Tufail al-Dusi. Beliau merupakan antara orang yang terawal menerima ajakan Tufail. Pada tahun ketujuh Hijrah, beliau pergi ke Madinah bersama rombongan Tufail bin Amru ketika umurnya 28 tahun untuk menemui Rasulullah menyatakan keislamannya. Setelah itu, beliau terus berdamping dan menjadi rapat dengan baginda Rasulullah SAW.

Walaupun beliau berdamping dengan Rasulullah tiga hingga empat tahun sahaja dibandingkan dengan sahabat-sahabat lain, namun kegigihannya menghafaz hadith Rasulullah dan kelazimannya berdamping dengan baginda membolehkan beliau meriwayatkan lebih 5000 hadith dalam masa empat tahun tersebut.

Mengenai gelarannya Abu Hurairah, Hurairah berasal dari perkataan Hirr bermaksud kucing, Hurairah merupakan ism tasghir bagi hirr yang bermaksud anak kucing. Beliau digelar seperti itu kerana sering dilihat kucing bersamanya. Beliau berkata: “Aku pernah menternak binatang ternakan keluargaku, dan aku membela seekor kucing kecil, pada waktu malam aku meletakkannya di bawah pokok, manakala waktu siang aku membawanya berjalan bersamaku, aku bermain dengannya dan mereka menggelarkan aku kerananya”.

Gelaran itu juga kerana sifat peribadi beliau: Beliau merupakan seorang yang lemah lembut dan bersopan santun, ceria dan kelakar. Beliau sangat mencintai baginda Rasulullah SAW, sehingga apabila beliau merindui baginda, beliau tidak akan berasa tenang hingga dapat bertemu baginda, melihat baginda dan menetap bersama baginda.

Selepas kewafatan Rasulullah, Abu Hurairah, pada zaman Khalifah Abu Bakar al-Siddiq telah menyertai perperangan riddah melawan golongan murtad, kemudian menyertai perperangan menawan Parsi ketika zaman Khalifah Umar r.a.. Beliau telah dilantik menjadi gabenor Bahrain ketika zaman pemerintahan Umar al-Khattab.

Selepas tamat pemerintahan khalifah Umar, beliau kembali ke Madinah, menetap di situ mengajarkan hadith dan mengeluarkan fatwa kepada murid-muridnya seperti Anas bin Malik, Hassan al-Basri dan lain-lainnya. Beliau wafat pada tahun 59 H, ketika berumur 78 tahun dan dimakamkan di perkuburan al-Baqi’.

RUJUKAN:

1) Al-Mubarakfuri, Abdul Rahman (n.d.) Tuhfah al-Ahuzi Syarah Jami’ al-Tirmidzi. Beirut, Dar al-Kutub al-Ilmiah.

2) Al-Zahabi, Shamsuddin (1985). Siyar A’lam al-Nubala’. Beirut, Muassasah al-Risalah.

3) Al-Asqalani, Ibnu Hajar (1995). Al-Isabah fi al-Tamyiz al-Sahabah. Beirut. Dar al-Kutub al-Ilmiah.


Al-Idrisi: Pencipta Glob Pertama Dunia

• Nama lengkapnya Abu Abdullah Muhammad Ibnu Muhammad Ibn Abdullah Ibn Idris as-Sharif.

• Dilahirkan di Ceuta, Sepanyol pada tahun 493M (1100M) meninggal dunia pada tahun 560H (1165M).

• Lebih dikenali sebagai al-Idrisi as-Sharif.

• Al-Idrisi suka mengembara ke tempat yang jauh termasuk Asia & Afrika.

• Kemasyhuran dan kehebatan al-Idrisi sampai ke telinga Raja Roger II dari Silica (1129M-1140M).

Raja Roger mengundang al-Idrisi & memberikan segala kemudahan untuk membuat peta dunia yang paling baru.

• Al-Idrisi bersetuju dengan permintaan Raja Roger dengan bersyarat, iaitu dalam peta itu beliau mahu memasukkan data wilayah Sicily yang pernah berada di bawah kekuasaan Islam sebelum Raja Roger berkuasa.

• Peta yang dimahukan oleh Raja Roger disiapkan oleh al-Idrisi dalam bentuk globe diperbuat dari perak yang seberat 400 auns.

Dalam globe itu memuatkan danau, sungai, kota-kota besar, daratan, dan pergunungan.

Al-Idrisi juga membezakan kawasan bertanah subur & bertanah gersang.

• Globe ini dilengkapi dengan penulisan sebuah kitab karyanya yang berjudul Kitab al-Rujari (Roger’s Book) sebagai bentuk penghormatan al-Idrisi kepada Raja Roger.

Dalam buku ini dinyatakan dengan jelas kewujudan sebuah pulau yang terletak amat jauh & terpencil seperti sebuah pulau berais (kemungkinan Iceland) di mana perjalanan ke sana amat sukar kerana perlu menempuhi kabus tebal.

Al-Idrisi juga menggambarkan Laut Gelap atau Lautan Atlantik & berpendapat penduduk yang mendiami kawasan itu dikenali dengan nama penduduk Inggeris.

• Ketepatan peta dunia yang dibuat oleh al-Idrisi dalam sebuah bentuk globe adalah tepat & mirip dengan peta dunia zaman sekarang.

Al-Idrisi terkenal dengan kebijaksanaan mengukur garis bujur & garis lintang menggunakan papan gambar yang disebut Lauhul Tarsim.

• Buku karya al-Idrisi yang bertajuk Nuzhat al-Mushtaq fi Ikhtiraq al-Afat (Kemudahan Untuk Orang Yang Mahu Melakukan Perjalanan Melampaui Berbagai Iklim) menjadi sebuah ensiklopedia yang mengandungi berbagai peta yang digambarkan secara terperinci & mempunyai maklumat yang lengkap dari negara Eropah.

Ringkasan buku ini diterbitkan di Rom pada tahun 1592M & diterjemahkan dalam bahasa Latin.

Terjemahan ini kemudian diterbitkan semula di Rom pada tahun 1619M dengan berjudul Geographia Nubiensis.

• Setelah membuat semula satu kompilasi ensiklopedia yang lebih menyeluruh berjudul Rawd Unnas wa-Nuzhat al-Nafs.

Buku lain karyanya adalah:

1) Shifatul Arab.
2) Kharithanul ‘Alamil ma’mur minal Ard (Peta Dunia) yang memuatkan wilayah Asia, Afrika & Eropah pada masa dahulu & dalam buku ini al-Idrisi mengatakan adanya 7 benua.

– TAMAT –


Filem Anti-Komunis Pertama Di Malaysia

Selepas Perang Dunia Kedua (1939-1945) tamat, penduduk di Malaya dan Singapura ketika itu perlahan-lahan bangkit semula dari kesengsaraan untuk meneruskan kehidupan.

Walau bagaimanapun, datuk nenek moyang kita dahulu menerima satu lagi ancaman daripada Parti Komunis Malaya (PKM) di semenanjung Malaya dan Singapura yang ingin berkuasa dan menubuhkan sebuah negara republik komunis.

Ketika Malaya sedang melalui tempoh darurat (Malayan Emergency) pada tahun 1948, sebuah filem cereka berbahasa Melayu telah dibuat untuk menyebarkan propaganda antikomunis kepada masyarakat tempatan.

Penggambaran filem ini dibuat oleh pihak Sound Masters Inc., sebuah syarikat filem dokumentari dan iklan yang beroperasi di New York, Amerika Syarikat. Segala peralatan untuk membuat penggambaran filem ini juga dibawa dari New York ke Singapura.

Filem propaganda tersebut diarahkan oleh seorang pengarah Amerika, B. Reeves Eason dan diberi judul KAMPONG SENTOSA.

KAMPONG SENTOSA mengisahkan perjuangan penduduk sebuah desa di Malaya yang menyertai pasukan Home Guard untuk menentang pengganas komunis.

Mereka bermati-matian berjuang untuk menjaga keamanan dan kesejahteraan tanah tumpah darah mereka walaupun nyawa terancam.

Filem yang dilakonkan oleh penduduk tempatan di Malaya dan Singapura ini berakhir dengan babak perkahwinan antara pemuda Melayu dan Cina di kampung itu.

Filem KAMPONG SENTOSA ini mendapat kerjasama daripada pihak Shaw Brothers untuk dibuat penayangannya di pawagam milik dua taikun itu. Namun, KAMPONG SENTOSA hanya ditayangkan lima tahun kemudian iaitu pada tahun 1953.

Tayangan perdana KAMPUNG SENTOSA berlangsung pada 9 Mei 1953 di panggung REX Singapura. Ia juga ditayangkan selama tiga hari di panggung wayang yang sama.

Iklan penayangan filem ini pernah disiarkan oleh akhbar Utusan Melayu pada Mei 1953.

Tidak ramai dalam kalangan kita yang tahu akan wujudnya filem ini.

Mungkinkah kerana waktu tayangannya yang singkat atau maklumat mengenai filem ini yang sangat terhad?

Salinan filem KAMPONG SENTOSA ini ada tersimpan di National Archives and Records Administration (NARA), Amerika Syarikat.

Ia perlu dijejaki semula untuk tontonan generasi kini dan akan datang. Khazanah sebegini merupakan satu rakaman sejarah yang tidak ternilai buat kita.


Macam Mana Bayi Zaman Perang Hidup Dengan Kekurangan Susu

Seluruh dunia sekarang mengalami kekurangan bekalan. Malaysia menghentikan pengeksportan ayam. Indonesia baru mula berdagang balik minyak sawit. India pula menutup pintu untuk perdagangan gandum. Argentina melarang pengeksportan daging. Dan Amerika Syarikat sekarang bergelut untuk menyelesaikan kekurangan bekalan susu rumusan bayi sampai Joe Biden menggunakan Defense Production Act 1950 (Kimball, 2022).

Akta DPA 1950 ini sebenarnya berpucuk daripada pengalaman Amerika Syarikat semasa Perang Dunia Kedua. Asasnya, akta ini membolehkan White House guna Angkatan Ketenteraan Amerika Syarikat untuk selesaikan masalah tempatan. Sekarang Tentera Udara Amerika Syarikat mengangkut bekalan susu rumusan daripada Eropah untuk diterbangkan terus ke tanah air.

Maka akta dan isu ini mengingatkan balik tentang pengalaman pahit ibu bapa semasa Perang Dunia Kedua.

“Anak Orang Lain Okay Saja”

Tindakan Jerman di bumi Eropah menyebabkan gangguan bekalan sangat teruk. Gangguan ini memberi impak terhadap Amerika Syarikat juga. Walaupun jauh daripada kancah konflik, rakyat Amerika Syarikat berdepan dengan kenaikan harga barangan dan kekurangan bekalan. Isu bertambah buruk selepas Amerika Syarikat masuk berperang sekali.

Salah satu barangan yang sukar diperolehi pada masa itu adalah susu rumusan. Semua ada kena mengena dengan perspektif sosial. Dulu para wanita dibuai gerakan bersentimen. Asal lahirkan anak, wajib menyusu. Kalau tiada susu, kena cari ibu susuan supaya ada nilai keibuan pada anak. Perspektif ini berubah sampai masuk 1920-an, para ibu lagi suka guna susu botol atas keperluan (tiada susu ibu) atau kehendak sendiri (Fischer, 2011).

Tiada masalah jika stok sentiasa banyak. Dan bekalan susu seperti Bordon’s Eagle Brand Baby’s Milk sentiasa banyak.

Syarikat ini mengeluarkan susu pekat manis dalam tin. Ibu bapa hanya perlu tuang sedikit dalam botol berisi air panas. Jangan terkejut – benda ini masih diamalkan sampai hari ini, terutamanya dalam kalangan ibu bapa yang mengalami kesempitan wang.

Selain daripada susu pekat, bayi pula cenderung makan bermula umur lima bulan. Macam-macam ibu bapa suapkan sampai babi, jeruk, kopi dan kobis pun disuap sekali. Kalau tidak percaya, cuba tengok makanan apa yang Jabatan Kesihatan New York larang pada masa itu. Alkohol pun ada dalam senarai. Betapa kurangnya maklumat dalam kalangan ibu bapa yang terlalu tenggelam dengan pemikiran “orang lain buat okay saja”.

Ribut Dipukul Penguasa

Semboyan berbunyi apabila Franklin D. Roosevelt membuat keputusan untuk masuk perang. Tiba-tiba saja, pasaran terbuka Amerika Syarikat berubah. Semua barangan dikawal kerajaan dibawah akta darurat perang (wartime emergency). Bayi tiba-tiba dapat buku catuan yang wajib disimpan. Penyelia barangan akan mencatat maklumat dan tarikh dalam buku catuan yang mesti selaras dengan papan catuan. Kena ambil susu hari sekian-sekian dan minggu sekian-sekian (Golden, 2022). Untuk buat buku catuan pula, wajib ada surat beranak atau notis doktor. Memang susah habis.

Dan setiap bayi dibenarkan ambil 16 mata catuan (ration point) setiap minggu. Tidak pasti berapa banyak. Yang pasti, 16 mata catuan tidak cukup kerana susu adalah satu-satunya makanan bayi. Zaman ini susu tepung sudah ada tetapi hampir semua diborong kerajaan (akta seakan-akan sama sebelum Akta DPA 1950) untuk kegunaan tentera. Susu pekat saja yang ada. Susu biasa pula mesti ada peti ais. Dan bukan semua keluarga mampu beli peti ais. Jadi jika 16 mata catuan tidak cukup, ibu bapa kena bergegas cari susu setiap hari. Susu dalam pasaran pula selalunya Gred C yang teruk dari segi rasa.

Ibu bapa sampai terdesak membeli daripada pasaran gelap yang belum tentu selamat diminum. Tetapi sebab terpaksa, bagi juga kepada anak. Biar susu haram, jangan anak haram. Itulah analoginya.

Peristiwa sama sekarang berulang di Amerika Syarikat… sampai ada seorang bapa ke sana sini sampai 1,600 kilometer perginya semata-mata untuk mencari susu rumusan khas demi anak yang kelahiran awal (Sanchez, 2022).

RUJUKAN:

Fischer, C. (2011, September 28). Breastfeeding history. Blogs Berkeley.

Kimball, S. (2022, Mei 18). Biden invokes Defense Production Act to boost baby formula manufacturing to ease shortage. CNBC.

Golden, J. (2022, Mei 15). Lessons from World War II can help us navigate the baby formula shortage. Washington Post.

Sanchez, R. (2022, Mei 21). A father says he put 1,000 miles on his car to find specialty formula for premature infant daughter. CNN.


LGBT Malaysia: Bagai Jawi Dikurung Siang

Pendahuluan.

Mutakhir ini, isu LGBT semakin hangat diperkatakan, dan telah menjadi kegusaran yang meniti di bibir rakyat baik di dunia realiti mahupun di media sosial. Ada pihak yang menentang kewujudan golongan ini, namun ada juga pihak yang membela mereka. Tidak kurang juga ada sesetengah pihak yang menjadikannya sebagai suatu alat politik bagi menghangatkan lagi keadaan semasa.

Pada hemat penulis, biarpun polemik mengenai golongan LGBT semakin rancak, namun nasib mereka tidak ubah bagai jawi dikurung siang. Kamus Istimewa Peribahasa Melayu memberikan maksud peribahasa ‘bagai jawi[1] dikurung siang’ sebagai ‘sangat gelisah kerana tidak bebas’. Kegelisahan golongan LGBT serta para penyokongnya dapat dilihat dengan jelas apabila mereka tanpa henti meminta Malaysia mengiktiraf golongan ini termasuklah hak-hak mereka.[2]

Penulisan ini lebih tertumpu kepada peruntukan undang-undang sekular dan syariah yang dikuatkuasa di Malaysia. Penulis tidak mahu mengulas menurut perspektif Islam kerana telah jelas di dalam Al-Quran dan As-Sunnah bahawa amalan LGBT adalah haram serta bertentangan dengan perintah Allah s.w.t. dan Rasulullah s.a.w.

Hak sebagai LBGT

LGBT adalah sebuah akronim kepada lesbian, gay, bisexual dan transgender. LGBT adalah istilah terangkum bagi orientasi seksual, identiti dan ekspresi jantina. Antara hak sebagai LGBT yang banyak diamalkan oleh golongan LGBT pada negara-negara yang telah mengiktiraf golongan ini ialah hak beraktiviti seksual sejenis, perkahwinan sejenis, pengangkatan anak bagi pasangan sejenis, hubungan seksual sejenis, pengiktirafan jantina baru melalui pembedahan penukaran jantina, penukaran status jantina pada dokumen-dokumen rasmi, ekspresi melalui pemakaian (transvestit),[3] dan banyak lagi.[4]

Hak asasi dalam Perlembagaan Persekutuan.

Menyentuh perihal hak asasi, Tun Mohd. Salleh Abas, bekas Ketua Hakim Negara, berkata ianya telah ditulis dalam Perlembagaan Persekutuan dengan menggunakan perkataan kebebasan asasi dan terbahagi kepada 3 bahagian iaitu kebebasan beragama, kebebasan diri dan kebebasan ekonomi.[5] Mahkamah Persekutuan di dalam kes Majlis Agama Islam Wilayah Persekutuan v Victoria Jayaseele Martin and another appeal [2016] 2 MLJ 309 menyatakan bahawa kebebasan asasi telah diperuntukkan di Bahagian II dalam Perlembagaan Persekutuan, dari perkara 5 hingga 13, dan setiap daripadanya mempunyai peranan dan tujuan tersendiri. Walaupun kebebasan ini dijamin oleh Perlembagaan Persekutuan, namun Perlembagaan Persekutuan juga memberi kuasa kepada Parlimen di bawah perkara 149, untuk mengubal undang-undang yang berkemungkinan melanggari perkara 5, 9 dan 10. Perlembagaan Persekutuan juga membenarkan Yang di Pertuan Agong di bawah perkara  150 untuk isytihar darurat dalam keadaan tertentu dan Parlimen dibenarkan menggubal undang-undang yang melanggari kebebasan asasi dalam Perlembagaan Persekutuan.[6]

Malaysia tidak terikat dengan UDHR dan ICCPR.

Hak atau kebebasan asasi sebagai warganegara atau sesiapa sahaja yang berada di Malaysia dijamin oleh Kerajaan Malaysia sekalipun warganegara tersebut ialah seorang LGBT selagi mana hak atau kebebasan asasi itu tidak melanggar mana-mana undang-undang Malaysia. Malaysia, sehingga ke hari ini, masih lagi konsisten dalam menyekat dan tidak mengiktiraf golongan LGBT berhubungan dengan hak dan kebebasan mereka biarpun telah mendapat banyak desakan, kecaman dan kritikan daripada pelbagai pihak. Dalam persada Antarabangsa, terdapat beberapa peruntukan di dalam Perisytiharan Hak Asasi Manusia Sejagat 1948 (UDHR) dan Perjanjian Antarabangsa Tentang Hak-Hak Awam dan Politik 1966 (ICCPR) yang melindungi golongan LGBT.

Namun demikian, Malaysia belum lagi ahli kepada perjanjian ICCPR dan tidak juga terikat kepada UDHR. Sesuatu perjanjian antarabangsa hanya akan mengikat sesebuah negara sekiranya negara tersebut adalah ahli kepada perjanjian itu. Hal ini telah dijelaskan oleh pihak Mahkamah Persekutuan (Kuala Lumpur) di dalam kes Mohamad Ezam Bin Mohd Noor v Ketua Polis Negara & Other Appeals [2002] 4 MLJ 449, bahawasanya apa-apa peruntukan yang dinyatakan di dalam UDHR tidak mengikat Malaysia di sisi undang-undang kerana ianya hanyalah sekadar perisytiharan dan bukannya undang-undang. Malaysia hanya akan terikat dan wajib turuti sekiranya Malaysia merupakan ahli kepada sesuatu perjanjian antarabangsa. Oleh itu, Malaysia tidak wajib untuk memenuhi apa-apa piawaian yang dinyatakan di dalam UDHR tersebut. Begitu juga dengan ICCPR, yang mana sehingga ke hari ini, Malaysia masih lagi belum menandatangani perjanjian tersebut.

Sekatan undang-undang terhadap hak sebagai LGBT

Terdapat berbagai sekatan undang-undang yang dihadapi oleh golongan LGBT di Malaysia terhadap hak sebagai LGBT, sama ada undang-undang sekular mahupun undang-undang syariah. Antara sekatan undang-undang yang dimaksudkan ialah:

Sekatan berkenaan hal ini telah diperuntukkan dengan jelas di dalam seksyen 69(d) Akta Memperbaharui Undang-Undang (Perkahwinan dan Perceraian) 1976 [Akta 164] yang mana melarang sesuatu perkahwinan melibatkan sama jantina sama antara sesama lelaki mahupun sesama wanita. Sehingga kini, belum ada lagi kes yang dilaporkan di Malaysia berkaitan dengan peruntukkan ini. Namun, contoh terdekat pemakaian peruntukan ini boleh dilihat melalui kes yang diputuskan di negara jiran kita, Singapura. Sebagai contoh, kes Lim Ying v Hiok Kian Ming Eric [1992] 1 SLR 184, di mana Mahkamah Tinggi di sana memutuskan bahawa perkahwinan melibatkan sesama jantina adalah terbatal dan tidak sah biarpun telah menukar jantina asalnya kepada jantina yang baru melalui proses pembedahan penukaran jantina. Hal yang sama turut dinyatakan di dalam kes Soon Ah See and Another v Diao Yanmei [2016] 5 SLR 693.

Seksyen 11 Akta Undang-Undang Keluarga Islam (Wilayah-Wilayah Persekutuan) 1984 [Akta 303] dan enakmen negeri-negeri lain yang mana sesuatu perkahwinan adalah tidak sah melainkan jika cukup semua syarat yang perlu, ‘menurut Hukum Syarak’, untuk menjadikannya sah. Menurut Hukum Syarak, nikah mempunyai 5 rukun iaitu: lafaz akad, pengantin perempuan (isteri), pengantin lelaki (suami), wali, dua orang saksi. Sekiranya salah 1 daripada rukun itu tidak dipenuhi, maka perkahwinan adalah tidak sah, hal ini seperti yang dijelaskan oleh hakim Mahkamah Tinggi Syariah di dalam kes Mohammed Khafidz bin Mohamad Ishak v Rabiah bt Sabri [2017] 2 SHLR 36.

Sekatan ini adalah bersangkut paut dengan sekatan yang pertama. Apabila perkahwinan sama jantina tidak diiktiraf, maka perkahwinan tersebut dikira terbatal. Kesannya, sijil atau dokumen rasmi perkahwinan tidak akan dihasilkan atau diberikan kepada pasangan sejenis ini. Kebiasaan bagi pasangan gay atau lesbian yang berkahwin, mereka akan mengambil anak angkat sebagai anak mereka. Inilah kebiasaan yang diamalkan di negara-negara yang telah mengiktiraf mereka.

Sungguhpun demikian, dalam konteks pengambilan anak angkat di Malaysia, permohonan boleh dibuat di Jabatan Pendaftaran Negara di bawah seksyen 6(1) Akta Pendaftaran Pengangkatan 1952 [Akta 253] atau perintah mahkamah di bawah seksyen 3 Akta Pengangkatan 1952 [Akta 257].[7] Namun, semua pemohon anak angkat harus mematuhi beberapa syarat kelayakan terlebih dahulu sebelum dikira layak untuk mengambil anak angkat, seperti pasangan suami isteri mestilah memiliki dokumen perkahwinan yang sah.[8] Oleh kerana Malaysia tidak mengiktiraf perkahwinan sejenis, maka pasangan gay atau lesbian yang berkahwin sesama jantina tidak boleh mengambil anak angkat, tidak seperti negara-negara yang telah mengiktiraf perkahwinan sejenis.

Akan tetapi, sekiranya individu LGBT hendak mengambil anak angkat, individu tersebut tidak dihalang oleh mana-mana perundangan. Undang-undang hanya menghalang pasangan LGBT, dan bukannya individu LGBT. Cumanya, ada syarat kelayakan terhadap individu LGBT ini, iaitu hendaklah sekurang-kurangnya berumur 25 tahun dan tidak kurang daripada 21 tahun lebih tua daripada anak angkat, tetapi keperluan terakhir ini boleh diketepikan oleh mahkamah jika pemohon adalah saudara atau ibu kepada anak.

Sekatan berkenaan dengan hal ini juga telah diperuntukkan dengan jelas di dalam seksyen 377A – 377D Kanun Keseksaan [Akta 574],[9] seksyen 25 (liwat)[10] dan seksyen 26 (musahaqah)[11] Akta Kesalahan Jenayah Syariah (Wilayah-Wilayah Persekutuan) 1997 [Akta 559] serta enakmen negeri-negeri yang lain. Kesemua peruntukan undang-undang ini telah mendapat banyak kritikan dan kecaman daripada para penyokong dan pendukung komuniti LGBT dari dalam dan luar negara kerana meletakkan LGBT di dalam kerangka jenayah negara dan negeri.

Menurut laporan yang dikeluarkan oleh International Lesbian, Gay, Bisexual, Trans and Intersex Association (ILGA) 2016, Malaysia adalah di antara 72 buah negara dari serata dunia yang meletakkan LGBT sebagai suatu perbuatan jenayah di sisi undang-undang. Sehingga ke hari ini, Malaysia masih lagi kekal teguh dengan pendirian tersebut biarpun telah mendapat pelbagai kritikan dan kecaman dari pelbagai pihak.

S Nantha Balan, Hakim Mahkamah Tinggi (Kuala Lumpur), telah menyatakan di dalam kes Tan Pooi Yee v Ketua Pengarah Jabatan Pendaftaran Negara [2016] 12 MLJ 370 bahawa Malaysia masih belum mempunyai undang-undang yang khusus atau jelas mengenai pengiktirafan golongan LGBT terutamanya golongan transgender. Tidak seperti di United Kingdom, mereka mempunyai suatu akta yang khusus mengiktiraf golongan jantina baru bagi golongan transgender iaitu Akta Pengiktirafan Jantina 2004.

Bagi mana-mana rakyat Malaysia yang telah melakukan pembedahan penukaran jantina, dan ingin menukar status jantina pada kad pengenalan mereka, mereka hendaklah mendapatkan suatu perintah daripada Mahkamah Tinggi bahawa jantina baru mereka adalah sah. Hal ini dinyatakan di dalam Arahan Jabatan Pendaftaran Negara Bil 9/2007, perenggan 5.7.1. “Pindaan jantina dalam kad pengenalan adalah tidak dibenarkan kecuali atas Perintah Mahkamah”.

Untuk mendapatkan perintah ini, Mahkamah Rayuan di dalam kes Kristie Chan v Ketua Pengarah Jabatan Pendaftaran Negara [2013] 4 CLJ 627 telah menyatakan bahawa pemohon perlu mendatangkan bukti dan keterangan dari pakar perubatan dan psikiatrik tentang 3 perkara:

Mahkamah Rayuan turut mendapati bahawa Arahan tersebut hanya terpakai berkenaan pindaan atau penukaran maklumat pada kad pengenalan sahaja, tidak termasuk sijil kelahiran. Maka, maklumat jantina yang tertera pada sijil kelahiran yang dikira sebagai jantina asalnya adalah kekal sehingga pemiliknya meninggal dunia.

Berdasarkan kepada rekod kes-kes di Malaysia, terdapat kes-kes yang membenarkan penukaran status jantina pada kad pengenalan,[12] namun, ada juga kes-kes yang menghalang.[13] Kesemuanya bergantung kepada bukti dan keterangan dari pakar perubatan dan psikiatrik yang di atas.

Merujuk kepada pendifinasian di dalam kes Wong Chiou Yong (P) v Pendaftar Besar/Ketua Pengarah Jabatan Pendaftaran Negara [2005] 1 MLJ 551, transvestit secara umumnya difahami sebagai orang yang berpakaian pakaian yang berlainan dengan jantinanya, kadang-kadang merujuk kepada cross-dressing.

Bila sebut tentang cross-dressing, kes State Government of Negeri Sembilan & Ors v Muhammad Juzaili bin Mohd Khamis & Ors [2015] 6 MLJ 736 kembali segar diingatan apabila Mahkamah Persekutuan mengubah keputusan Mahkamah Rayuan, seterusnya mengembalikan semula bidangkuasa Mahkamah Syariah berkenaan jenayah cross-dressing. Lagi sekali keputusan ini mendapat kritikan dan kecaman daripada pelbagai pihak yang menyokong serta mendukung golongan LGBT di dalam dan luar negara.

Seksyen 28 Akta Kesalahan Jenayah Syariah (Wilayah-Wilayah Persekutuan) 1997 [Akta 559] dan juga pada enakmen negeri-negeri lain dengan jelas menyatakan mana-mana orang lelaki yang memakai pakaian perempuan dan berlagak seperti perempuan di mana-mana tempat awam atas tujuan tidak bermoral adalah melakukan suatu kesalahan dan apabila disabitkan boleh didenda tidak melebihi satu ribu ringgit atau dipenjarakan selama tempoh tidak melebihi satu tahun atau kedua-duanya.

Manifesto Pakatan Harapan.

Menjadi keresahan pada  rakyat Malaysia apabila merujuk kepada manifesto kerajaan Malaysia (Pakatan Harapan) yang dinyatakan pada janji ke 26, halaman 76, perenggan terakhir di dalam Buku Harapan yang menyatakan “Konvensyen-konvensyen antarabangsa yang sesuai tetapi belum diratifkasi akan diratifkasikan seberapa segera, termasuklah Konvensyen Antarabangsa Mengenai Hak Politik dan Sivil.[14]”

Menurut kepada kenyataan di atas, antara konvensyen yang ingin diratifikasi dengan segera ialah ICCPR. Terdapat beberapa peruntukan di dalam ICCPR ini yang mengiktiraf atau memihak kepada hak LGBT seperti perkara 2(1), 7, 17, 21, 22, 26 dan banyak lagi. Peruntukan yang seringkali digunakan oleh golongan LGBT di luar negara ialah perkara 2(1) dan 17. Kedua-dua peruntukan ini menuntut hak kesamarataan dan perlindungan yang sama rata di sisi undang-undang dengan meletakkan golongan LGBT di dalam kerangka perkataan “sex” dan “other status”.[15]

Pada hemat penulis, kerajaan boleh meratifikasi ICCPR, dengan syarat disertakan sekali pengecualian (reservation) terhadap beberapa peruntukan yang berkaitan dengan hak sebagai LGBT seperti yang telah dinyatakan di atas. Pengecualian terhadap peruntukan di dalam sesuatu konvensyen antarabangsa pernah dilakukan oleh kerajaan Malaysia, seperti di dalam Konvensyen Hak Kanak-kanak 1995 (UNCRC), yang mana Malaysia telah mengecualikan beberapa peruntukan di dalam UNCRC seperti perkara 1, 2, 7, 13, 14, 15, 28(1)(a) dan 37, atas alasan ianya bertentangan dengan Perlembagaan Persekutuan, undang-undang Malaysia, polisi kerajaan Malaysia, termasuklah undang-undang Syariah.[16] Maka, Malaysia juga boleh membuat pengecualian terhadap peruntukan di dalam ICCPR berkenaan hak sebagai LGBT dengan menggunakan alasan-alasan yang sama. Ratifikasi boleh dilakukan, tetapi mestilah mengikut kesesuaian dengan norma dan adat Malaysia serta penerimaan masyarakat Malaysia.

Kesimpulan

Jelas di sini bahawa hak dan kebebasan golongan LGBT yang disekat oleh undang-undang hanyalah terhad kepada hak dan kebebasan mereka sebagai LGBT, dan bukannya sebagai warganegara Malaysia. Kebebasan-kebebasan yang disekat di atas adalah merupakan kebebasan golongan LGBT yang diamalkan di negara-negara yang mengiktiraf golongan LGBT. Sekiranya sekatan tersebut dibuang, maka ianya akan memberi ruang dan peluang kepada golongan ini untuk bergerak bebas mengamalkan budaya mereka yang jelas bertentangan dengan adat dan resam masyarakat Malaysia.

Selain itu, masyarakat Malaysia masih lagi belum dapat menerima kewujudan golongan ini serta budaya yang diperkenalkan oleh mereka. Tambahan lagi, dari aspek kesihatan pula, penularan virus HIV dan AIDS akan menjadi semakin serius. Seperti yang telah kita maklum, bahawa statistik terbaru Bahagian HIV/STI Jabatan Kesihatan Kuala Lumpur menunjukkan 65 peratus jangkitan berpunca daripada golongan homoseksual dan biseksual, manakala 31 peratus jangkitan melalui hubungan seksual lelaki kepada wanita dan sebaliknya.[17] Jadi, sekatan ini boleh dihujahkan perlu demi menjaga kemaslahatan rakyat Malaysia secara umumnya. Oleh itu pelaksanaan Manifesto Pakatan Harapan berhubungan dengan isu LBGT ini perlulah dikaji semula mengambil kira penerimaan masyarakat kepada LBGT serta pendekatan yang pragmatik dan saksama di samping menghormati nilai dan semangat Perlembagaan Persekutuan.

Disediakan oleh:

Muhammad Hazim bin Ahmad

Mahasiswa Sarjana Muda Undang-undang dan Syariah,

Universiti Sains Islam Malaysia.

Nota hujung:

[1] Menurut Kamus Dewan Edisi Keempat, perkataan ‘jawi’ mempunyai beberapa maksud: (1) Melayu; (2) Lembu, sapi; dan (3) akronim bagi Jabatan Agama Islam Wilayah Persekutuan. Maksud perkataan ‘jawi’ yang digunakan dalam penulisan ini lembu atau sapi.

[2] http://ww1.utusan.com.my/utusan/Dalam_Negeri/20131026/dn_24/Malaysia-didesak-iktiraf-kebebasan-beragama-LGBT; https://www.malaysiakini.com/news/180586; http://www.freemalaysiatoday.com/category/bahasa/2018/02/03/ngo-transgender-bantah-akademi-kaji-lgbt-langgar-hak-asasi/; dan banyak lagi.

[3] Rostosky, S. S., & Riggle, E. D. B. (2017). “Same-Sex Couple Relationship Strengths: A Review and Synthesis of the Empirical Literature (2000–2016)”. Psychology of Sexual Orientation and Gender Diversity. Advance online publication. http://dx.doi.org/10.1037/sgd0000216; Michael R. Woodford. (2010). “Same-Sex Marriage and Beyond”. Journal of Gay& Lesbian Social Services, Vol. 22(1-2), p. 1-8. DOI: 10.1080/10538720903332131; Takács, Judit & Szalma, Ivett & Bartus, Tamas. (2016). “Social Attitudes Toward Adoption by Same-Sex Couples in Europe”. Archives of Sexual Behavior. Vol. 45. p. 1787-1798. DOI: 10.1007/s10508-016-0691-9; Sharon Scales Rostosky et al. (2006). “Commitment in Same-Sex Relationships”. Journal of Homosexuality. Vol. 51 (3). p. 199-223; Richard Köhler et al. (2013). Legal Gender Recognition in Europe. Transgender Europe (TGEU) dan Elaine Marie Avanzado et al. (2016). “Level of Openness to Homosexual Crossdressers: A Correlation”. LPU- Laguna Journal of Arts and Sciences. Vol. 2(3). p. 96-108.

[4] https://en.wikipedia.org/wiki/LGBT_rights_in_Asia

[5] Mohd. Salleh Abas. (2015). Prinsip Perlembagaan & Pemerintahan di Malaysia. Kuala Lumpur: Dewan Bahasa dan Pustaka.

[6] Mohamed Suffian bin Hashim. (2007). Tun Mohamed Suffian’s An Introduction to the Constitution of Malaysia. Selangor: Pacifica Publications; Shad Saleem Faruqi. (2008). Document of Destiny: The Constitution of the Federation of Malaysia. Selangor: Star Publications (Malaysia) Bhd.

[7] http://www.malaysianbar.org.my/adoption_.html

[8] Antara dokumen lain yang diperlukan: (1) Sijil Kelahiran anak yang ingin diangkat; (2) Persetujuan daripada ibu bapa asal; (3) Sijil Kelahiran anak-anak yang lain; (4) Sijil Pengangkatan (jika ada).

[9] Seksyen 377B meletakkan hukuman pemenjaraan selama tempoh maksimum 20 tahun dan sebatan; seksyen 377C meletakkan hukuman pemenjaraan tidak lebih 20 tahun dan sebatan; seksyen 377CA meletakkan hukuman pemenjaraan tidak lebih 30 tahun dan sebatan; seksyen 377D meletakkan hukuman pemenjaraan maksimum 2 tahun.

[10] Boleh didenda tidak melebihi lima ribu ringgit atau dipenjarakan selama tempoh tidak melebihi 3 tahun atau disebat tidak melebihi 6 sebatan atau dihukum dengan mana-mana kombinasi hukuman itu.

[11] Boleh didenda tidak melebihi lima ribu ringgit atau dipenjarakan selama tempoh tidak melebihi 3 tahun atau disebat tidak melebihi 6 sebatan atau dihukum dengan mana-mana kombinasi hukuman itu.

[12] Tan Pooi Yee v Ketua Pengarah Jabatan Pendaftaran Negara [2016] 12 MLJ 370; Re JG, JG v Pengarah Jabatan Pendaftaran Negara [2006] 1 MLJ 90.

[13] Kristie Chan v Ketua Pengarah Jabatan Pendaftaran Negara [2013] 4 CLJ 627; Wong Chiou Yong (P) v Pendaftar Besar/Ketua Pengarah Jabatan Pendaftaran Negara [2005] 1 MLJ 551 HC; [2005] 1 CLJ 622; [2004] 3 MLRH 127; Fau En Ji v Ketua Pengarah Jabatan Pendaftaran Negara [2015] 1 CLJ 803;

[14] Hak awam (sivil) dan politik merupakan hak yang melindungi kebebasan individu daripada pencabulan yang tidak wajar oleh kerajaan dan mana-mana pertubuhan baik kerajaan mahupun swasta, serta memastikan keupayaan seseorang untuk menyertai kehidupan sivil dan politik negara tanpa berdepan dengan diskriminasi atau penindasan.

[15] Seperti yang pernah diputuskan di dalam kes Toonen v Australia (488/1992), CCPR/C/50/D/488/1992 (1994); 1–3 IHRR 97 (1994), Joslin and Others v New Zealand (902/1999), CCPR/C/75/D/902/1999; 10 IHRR 40 (2003), dan C-249/96, Grant v South West Trains Ltd [1998] ECR I-621.

[16] https://www.unicef.org/malaysia/17982_crc-reservations-malaysia.html

[17] https://www.malaysiakini.com/news/398255

By: MHA


Salji Turun Di Arab Saudi Tanda Kiamat?

Jemaah haji sering berkongsi pengalaman semasa mengerjakan ibadah di bumi Arab Saudi. Perjalanan ke Mekah dan Madinah selalu memakan masa lama. Dan kerap kali mereka menjemur pakaian basuhan di bahagian bumbung.

Bagi mereka, ini iala pengalaman sangat manis. Pulang saja di Malaysia, kenangan ini bagaikan terbawa-bawa.

Kadangkala jemur kain di rumah sendiri pun boleh bergelinangan air mata, memikirkan pengalaman di Mekah. Tanpa henti mereka berkongsi: jemur kain di Mekah sekejap saja kering.

Sebenarnya inilah gambaran rakyat Malaysia tentang Arab Saudi – kering, panas dan pasir. Tidak peliklah apabila datang saja salji di Arab Saudi, ramai hilang arah memikirkan ini petanda kiamat.

Tanggapan sebegini sebenarnya berlaku kerana ramai tidak faham tentang Arab Saudi.

Pertama sekali, Arab Saudi mempunyai saiz tanah yang sangat luas: 16 kali ganda lebih besar daripada Semenanjung Malaysia, yang dibahagikan kepada 13 buah emiriyah (negeri).

Emiriyah paling besar terletak di bahagian timur yang bersempadan dengan Bahrain, Iraq, Kuwait, Oman, UAE dan Yaman.

Di sebelah utara pula, Emiriyah Jawaf, Hudud Samaliyya dan Tabuk yang berkongsi sempadan dengan Jordan. Inilah realiti Arab Saudi, sebuah negara besar yang skalanya dilihat hanya Mekah dan Madinah sahaja.

Kitaran Alam Semulajadi

Pada 20 Januari 2021, Arab Saudi dikejutkan dengan berita salji. Kelibat warga Arab yang berserban kufiyah berlari lintang pukang dalam kesejukan ialah satu kelainan.

Tetapi seperti biasa, unta-unta di sana kelihatan tenang dengan senyuman kehaiwanan yang semua boleh agak.

Wilayah ‘Asir terletak di bahagian selatan mencatatkan suhu -2ºC, buat julung kalinya sejak 100 tahun lalu. Malah salji juga menyentuh bumi ‘Asir buat pertama kali dalam sejarah 50 tahun (Esquire, 2021).

Padang pasir ‘Asir yang dilitupi empingan salji, kelihatan seperti tepung gandum serba mulus.

Kejadian ini memang semulajadi. Wilayah Tabuk ialah salah satu kawasan paling sejuk di Arab Saudi. Biasanya suhu wilayah ini dalam lingkungan 4ºC.

Tetapi pada 15 Januari 2020, penduduk Tabuk mendapati keliling mereka penuh dengan salji (Chamas, 2020). Ini bermakna, salji ialah satu kebiasaan di Saudi cuma jarang berlaku sahaja.

Menurut pakar meteorologi bernama Eric Leister, kejadian salji di Arab Saudi berlaku disebabkan sebuah ribut kuat daripada Selatan Eropah yang menghala ke Timur Tengah.

Udara kawasan menjadi sejuk yang akhirnya turunlah salji.

Ribut tersebut menghala ke UAE juga, menyebabkan banjir di emiriyah Dubai dan Sharjah. Malah Afghanistan, Iran dan Pakistan melaporkan kejadian salji rµntµh, seperti di Kashmir dimana 69 orang terbµnµh (Reuters, 2020).

Asbab Perubahan Iklim

Arab Saudi melaporkan salji yang berlaku secara ringan, meskipun dicetuskan sebuah ribut benua lain.

Ada pendapat menyatakan bahawa kejadian ini berlaku disebabkan perubahan iklim, satu perkara yang tidak boleh dinafikan sama sekali.

Melihat keadaan yang menimpa negara-negara Barat, perubahan iklim semakin melampau juga. Kerana salji di sana sememangnya lebih ketara sejak kebelakangan ini. Sesetengah negara sepatutnya hujan lebat tiba-tiba bersalji pula (EDF, n.d.).

Jerman mencatatkan suhu negatif dua angka sejak kebelakangan ini, dengan salji setebal 80 sentimeter (30 inci). Kejadian ini dipercayai kerana masalah yang berlaku di Kutub Utara yang mempengaruhi imbangan cuaca dan musim.

Perubahan iklim pula menyebabkan cuaca lebih melampau, bukan setakat mengganggu imbangan suhu dalam sebuah negara.

Suhu Arktik misalnya semakin meningkat, yang menjejaskan keutuhan ais di kawasan tersebut. Apabila ais ini cair, tentu sekali aras laut pun boleh terganggu.

Dan Arab Saudi semakin cakna tentang impak perubahan iklim sejak kebelakangan ini. Kerajaan Saudi sudah lama bergantung pada industri minyak tanpa mempelbagaikan ekonomi. Kejatuhan harga bahan api mendidik pentadbiran Saudi supaya lebih kreatif dan inovatif, dua kelemahan utama negara sejak azali lagi.

Arab Saudi juga gusar jika negara mereka menjadi panas dan sejuk secara melampau (Williams et al., 2012), sekali gus memberikan tekanan terhadap ekonomi dan sosial.

RUJUKAN:

Chamas, Z. (2020, Januari 15). Saudi Arabia’s north-west desert covered in snow after unusual winter storm. ABC.

EDF. (n.d.). 4 reasons climate change is here, even though it’s cold.

Esquire. (2021, Januari 20). Snow falls in Saudi Arabia for the first time in 50 years.

Reuters. (2020, Januari 15). Winter (ditapiskan) claim at least 69 lives across Kashmir in Pakistan and India. ABC.

Williams, J.B., et al. (2012). Climate change and animals in Saudi Arabia. Saudi Journal of Biological Sciences. 19 (2): 121-130.


Di Sebalik Jurus Pernafasan Hinokami Kagura – Demon Slayer

Sejak mula
ditayangkan pada 6 April yang lalu, siri animasi Demon Slayer: Kimetsu no
Yaiba sering menitir di bibir para penggemar anime di seluruh dunia.
Sebutan dan imej berkaitan kerapkali menghiasi dinding-dinding Facebook,
ciapan-ciapan Twitter dan siaran-siaran di Youtube.

Menurut statistik kasar yang dikeluarkan oleh MyAnimeList setakat ini, siri tersebut meraih skor purata
8.76/10 hasil undian seramai 104 038 orang. Sebagai perbandingan, siri Yakusoku no Neverland memperoleh skor purata 8.72/10 dari 212 847 orang
pengundi manakala siri Dororo yang melibatkan undian dari seramai 129 136 orang
pula meraihkan skor purata 8.28/10. Menerusi undian kasar ini, sememangnya kita
boleh simpulkan bahawa siri tersebut merupakan salah satu anime terbaik keluaran tahun 2019 sehingga mampu
mencetuskan beberapa fenomena.

Dibina dengan premis penceritaan yang sangat dekat dengan kebudayaan Jepun, Demon Slayer: Kimetsu no Yaiba diperindahkan lagi dengan kualiti grafik daripada studi animasi Ufotable yang sangat-sangat memukau. Kemudian, hadir pula garapan music latar bernada tradisional di samping alunan lagu-lagu yang mengasyikkan daripada LiSA, FictionJunction, dan Nami Nakagawa – kesemua faktor ini saling memainkan kefungsian dalam menambahkan keepikan anime berkenaan.

Untuk menceritakan secara ringkas, anime ini memerihalkan seorang remaja bernama Kamado Tanjiro yang kehilangan seluruh keluarganya angkara kekejaman Kibutsuji Muzan, bapa segala syaitan dalam siri ini.

Walaupun disisakan seorang adik perempuan yang terselamat dari tragedi itu, Nezuko ditakdirkan diubah menjadi syaitan oleh Muzan. Semenjak berlakunya peristiwa hitam itu, kehidupan Tanjiro sama sekali berubah – dari menetap di kawasan pergunungan sebagai penjual arang, kemudian menajdi ahli sebuah organisasi rahsia bernama Demon Slaying Corps atas bimbingan Giyu Tomioka dan Sakonji Urokodaki sebagai seorang pemburu syaitan.

Dengan setidaknya dua azam yang dipasang oleh Tanjiro iaitu untuk
menyembuhkan adiknya Nezuko supaya menjadi manusia semula dan membunuh
Kibutsuji Muzan demi menuntut bela atas kehilangan keluarganya, beliau mengharungi
perjalanan hidup yang bukan kaleng-kaleng bersama rakan komrad yang lain.

Fenomena Kimetsu
no Yaiba kian
memuncak apabila arka pertarungan Kamado Tanjiro melawan seekor syaitan lelabah
bernama Rui ditayangkan dalam episod ke-19 pada 10 Ogos yang lalu, lantaran
begitu banyak elemen kejutan dihimpunkan di dalam satu babak pendek yang mampu
membuatkan sesiapa sahaja yang menontonnya merinding, sambil terbuai dengan
alunan Kamado
Tanjiro Uta (Lagu
Kamado Tanjiro).

Walau bagaimanapun, dari sekalian elemen pada babak berkenaan secara
khusus dan elemen-elemen lain yang mendasari Demon Slayer: Kimetsu no Yaiba secara umum, dalam artikel ini penulis ingin
menumpukan pada perkongsian tentang Hinokami
Kagura – suatu
elemen kebudayaan Jepun yang wujud semenjak kepulauan negara itu dibentuk
(secara mitologi) lagi.

HINOKAMI KAGURA DARI KACAMATA KIMETSU NO YAIBA

Jika dilihat dari sudut yang dipersembahkan oleh anime ini, Hinokami Kagura merupakan jurus pernafasan yang hanya diketahui oleh keluarga Kamado, sebuah keluarga yang berkhidmat untuk Dewa Api sejak dahulukala, generasi demi generasi. Sebagai kepilan nota, para pemburu syaitan dalam Kimetsu no Yaiba masing-masing menggunakan jurus pernafasan tersendiri. Antaranya seperti Jurus Pernafasan Air, Jurus Pernafasan Petir, Jurus Pernafasan Bunyi dan banyak lagi. Jurus-jurus pernafasan inilah yang menentukan gaya tempur setiap seorang daripada mereka.

Berbalik kepada jurus pernafasan yang lahir dari Hinokami Kagura, diceritakan bahawa jurus tersebut dipelajari oleh keluarga Kamado menerusi amalan tarian yang dipersembahkan kepada Dewa Api pada setiap tahun baru sebagai satu upacara ritual. Upacara ini diadakan bagi menghindarkan penyakit mahupun bala bencana. Dalam penceritaan di garis masa yang lebih terkemudian (rujuk manga), dirungkaikan bahawa jurus Hinokami Kagura ini sebenarnya adalah Jurus Pernafasan Matahari iaitu jurus pertama yang wujud.  Dalam garis masa siri berkenaan. Dalam erti kata lain, jurus inilah yang melahirkan jurus-jurus pernafasan yang lain.

Elemen Hinokami
Kagura (Tarian Dewa
Api) setakat yang telah ditampilkan oleh Kimetsu no Yaiba sehingga kini sudah memadai untuk memberikan
gambaran yang agak jelas tentang tata-budaya masyarakat Jepun sejak zaman
mitosnya lagi. Untuk melihat dari sudut tersebut, mari kita telusuri mitos dewa
api Jepun dan juga sejarah tradisi tarian kagura.

MITOS KAGUTSUCHI-NO-KAMI – DEWA API MASYARAKAT
JEPUN

Seperti mitos penciptaan kebanyakan budaya di dunia, penceritaan mitos
penciptaan Shinto turut dimulakan dengan memerihalkan bahawa alam ini pada
mulanya diselubungi oleh suatu kemenjadian gelap yang dikenali sebagai chaos. Kemudian, berlaku pergerakan zarah-zarah tertentu
sehingga membentuk alam para dewa yang dikenali sebagai Takamagahara. Lalu, dewa pertama yang dianggap sebagai sumber
kepada alam semesta pun lahir.

Dewa ini dikenali sebagai Amenominakanushi. Kelahirannya disusuli oleh dua lagi dewa yang membentuk kumpulan yang dikenali sebagai zoka sanshin (tiga dewa penciptaan), iaitu Taka-mi-musuhi dan juga Kami-musuhi. Ketiga-tiga dewa ini kemudiannya disusuli oleh dua dewa lain iaitu Umashi-ashi-kabi-hikoji dan juga Ame-no-toko-tachi. Kelima-lima dewa awal ini dikenali sebagai Kotoamatsukami. Disebutkan bahawa mereka tidak memiliki jantina dan tidak berpasangan justeru dikenali sebagai hitorigami. Memandangkan mereka menyembunyikan diri sebaik sahaja wujud, maka penceritaan mitos mereka pun terhenti setakat itu.

Mitologi penciptaan Shinto disambung dengan lahirnya dua lagi dewa yang
bernama Kuni-no-tokotachi dan Toyo-kumono. Kedua-dua dewa ini memiliki ciri
yang sama seperti dewa-dewa Kotoamatsukami, iaitu ciri hitorigami (tidak berjantina dsb). Hanya selepas tujuh dewa
ini, barulah dewa-dewa Shinto yang seterusnya memiliki jantina dan pasangan di
mana 5 pasangan dewata pun lahir. Mereka adalah:

Ketujuh-tujuh generasi dewa bermula dari Kuni-no-tokotachi hingga ke
Izanami dikenali sebagai Kamiyonanayo
(tujuh
generasi dewa). Seperti yang umum maklum, Izanagi dan Izanami merupakan
pasangan dewata yang bertanggungjawab mencipta kepulauan Jepun dan mencambahkan
dewa-dewa Shinto yang lain. Selain pasangan dewata ini, mitos bagi empat pasangan
dewata lain sama sekali kabur dan tiada penceritaan lanjut.

Mitos dan sejarah Jepun sering dimulakan dengan penceritaan tentang
Izanagi dan Izanami. Dewa-dewi masyhur seperti Amaterasu, Susano-o dan
Tsukiyomi no Mikoto lahir daripada pasangan dewata inilah, atau lebih tepat,
daripada Izanagi sekembalinya dewa itu dari Yami-no-kuni (Alam Kegelapan atau alam kematian).

Namun sebelum itu, yakni sebelum lahirnya tiga dewata masyhur itu,
sebelum Izanagi pulang dari Yomi-no-kuni, dan juga sebelum Izanami mati lalu menghuni alam
tersebut, pasangan dewata itu terlebih dahulu dikurniakan seorang dewa yang
dikenali sebagai Kagutsuchi-no-kami si dewa api (Hinokami). Walau bagaimanapun, kelahiran dewa api ini
mengakibatkan kematian Izanami dek kepanasan api yang dimilikinya. Lantaran
itu, Izanami pun dihantar ke Alam Kegelapan buat selama-lamanya.

Berang dengan keadaan itu, Izanagi bertindak membunuh Kagutsuchi lalu berangkat ke alam kegelapan demi menemukan isterinya. Namun, takdir enggan menyatukan mereka buat kali kedua. Maka, Izanagi pun pulang ke alam nyata dengan penuh duka. Air mata yang menitis dari dewa itu melahirkan tiga dewata masyhur – Amaterasu si dewi matahari lahir dari mata kirinya; Tsukiyo no Mikoto si dewa bulan terbentuk dari mata kanannya; manakala Susano-o pula wujud dari hidung Izanagi.

Sementara itu, darah yang menitis dari pedang yang digunakan untuk
membunuh Kagutsuchi pula melahirkan 8 dewa. Kebanyakannya adalah dewa pemahir
pedang. Antara yang paling menonjol dalam kalangan mereka adalah Takemikazuchi
si dewa pelindung seni bela diri; Futsunushi si dewa pedang; Kuraokami si dewa
naga dan hujan; dan juga Amatsumikaboshi si dewa Bintang Zuhrah. Ini baru
dewata yang lahir dari titisan darah Kagutsuchi.

Terdapat juga sebilangan dewa yang lahir dari jasadnya. Misalnya dari
kaki kiri hingga ke celah kangkangnya, disebutkan lahir 8 dewa gunung yang
mewakili bermacam-macam jenis gunung termasuklah gunung berapi dan gunung yang
mengandungi hasil bumi berupa besi.

Sebahagian ilmuwan berpendapat bahawa kisah berkenaan kejadian-kejadian
yang terbentuk dari Kagutsuchi ini adalah penerangan-berbentuk-mitos bagi
menjelaskan bagaimana besi dan beberapa logam lain boleh tiba di Jepun pada
Zaman Yayoi (sekitar 300SM atau mungkin lebih awal, 1000-800SM), zaman yang
membentuk salah satu kebudayaan tertua Jepun.

Mitos penciptaan ini adalah sebagaimana yang terkandung di dalam dua buah manuskrip abad ke-8M iaitu Kojiki (712M) dan Nihonshoki (720M). Menurut versi yang dihadirkan di dalam Engishiki (abad ke-19M) pula terdapat sedikit penambahan cerita. Di dalam manuskrip tersebut, dicatatkan bahawa Izanami melahirkan tiga kejadian iaitu Mizuhame-no-Mikoto si dewa air, puteri tanah liat dan juga rumpai laut. Mereka ini diarahkan oleh Izanami untuk mendampingi dan menjaga Kagutsuchi. Jika keadaan memerlukan, mereka malah diminta untuk menenangkan Hinokami (Dewa Api) itu.

KAITAN ANTARA MITOS KAGUTSUCHI DENGAN HINOKAMI
(KIMETSU NO YAIBA)

Menerusi mitos penciptaan yang telah diceritakan di atas, sedikit-sebanyak dapat memberikan gambaran kepada kita tentang beberapa perkaitan antara ciri Kagutsuchi dari sudut mitos Shinto dan ciri Hinokami Kagura dari sudut Kimetsu no Yaiba. Misalnya, Hinokami Kagura yang menjadi tradisi keluarga Kamado diungkapkan sebagai Jurus Pernafasan Matahari sementara dalam mitos Shinto, hinokami (dewa api) yang bernama Kagutsuchi merupakan adik-beradik kepada dewi matahari Jepun, iaitu Amaterasu. Kenyataan bahawa jurus-jurus pernafasan lain yang lahir dari Jurus Pernafasan Matahari juga kelihatan mirip dengan hakikat bahawa dewata-dewata Shinto yang lain kesemuanya terbentuk setelah kematian Izanami – satu peristiwa yang memiliki kaitan langsung dengan Kagutsuchi.

Malah, dijelaskan bahawa Hinokami
Kagura yang
dipersembahkan oleh keluarga Kamado adalah untuk menghalau bala bencana dan
penyakit. Dalam mitos dan sejarah Jepun, api dan kebakaran sememangnya menjadi
satu mimpi ngeri sejak zaman-berzaman. Dari sudut mitos, kematian Izanami
adalah berpunca dari melahirkan dewata api. Dari sudut sejarah pula, terdapat
sejumlah peristiwa kebakaran besar yang membumihanguskan kota-kota hebat Jepun.

Misalnya di Zaman Edo (1603-1868M), berlaku sebuah kebakaran dahsyat
selama tiga hari yang meragut lebih 100 000 nyawa. Dianggarkan kira-kira 60-70%
kawasan ibu kota Edo habis musnah dijilat api dalam kebakaran yang berlaku pada
tahun 1657 itu. Kisah kebakaran yang berpunca dari sepasang kimono puaka
(berhantu) ini ada diceritakan secara terperinci di dalam Ancient Tales and
Folklores of Japan karangan Richard Gordon Smith.

Lantaran itu, tidak hairanlah sekiranya sejak dahulukala lagi masyarakat
Jepun mengadakan suatu upacara khusus buat Kagutsuchi si dewa api (hinokami). Upacara inilah yang dipamerkan oleh Kimetsu no Yaiba menerusi tarian tradisi keluarga Kamado. Oleh
kerana tarian tersebut dipersembahkan kepada dewa api, maka ia dikenali dalam
siri tersebut sebagai Hinokami
Kagura (Tarian Dewa
Api).

Apabila upacara ritual sebegitu diadakan oleh masyarakat Jepun,
Kagutsuchi mula dirujuk sebagai Homusubi. Dalam beberapa keadaan lain,
Kagutsuchi juga kadangkala disamakan dengan Atago Gongen, iaitu satu lagi kami api dan dianggap sebagai avatar bagi Jizo, iaitu
satu figura tersohor dalam kepercayaan Buddha. Atago Gongen dikatakan
berperanan sebagai pelindung api.

KAGURA – TARIAN KEBUDAYAAN JEPUN SEJAK ZAMAN MITOS

Istilah kagura
boleh
diterjemahkan sebagai ‘menghiburkan
para dewa’.
Persembahan kagura
terdiri dari
dua kumpulan iaitu maikata
dan hayashikata. Maikata
adalah
individu yang menari sambil mengenakan kostum dan topeng muka sementara hayashikata pula adalah pemain alatan muzik tradisional seperti
odaiko (gendang besari), kodaiko (gendang kecil), chochigane (sejenis simbal), dan yokobue (sejenis seruling).

Sekali lagi, manuskrip Kojiki
turut
memerihalkan sejarah kagura
dari sudut
mitologi Shinto. Menurutnya, kagura
pertama kali
dipersembahkan oleh para dewa khusus untuk Amaterasu ketika dewi matahari itu
bersembunyi di dalam sebuah gua. Dikisahkan bahawa Amaterasu bersembunyi di
dalam sebuah gua dan menutup mulut gua dengan sebongkah batu besar kerana
beliau khuatir dengan sikap abangnya, Susano-o. Tindakannya yang bersembunyi
itu mengakibatkan dunia diselubungi kegelapan sekaligus menimpakan kesengsaraan
ke atas para dewa dan manusia.

Makanya, para dewa pun memasang helah untuk memancing Amaterasu supaya keluar dari gua. Sebelum memulakan rancangan, mereka terlebih dahulu menyiapkan sebuah cermin. Lantas, sebuah perkumpulan besar berhimpun di hadapan mulut gua tempat Amaterasu menyembunyikan diri.

Dalam kesempatan itu, Dewi Ame-no-Uzume mempersembahkan sebuah tarian (kagura). Seperti yang dirancang, busana yang dikenakan oleh dewi itu sengaja dirosakkan sehingga mengakibatkan buah dada beliau terdedah semasa membuat tarian. Lantas, suasana di hadapan pintu gua itu pun serta-merta digamit dengan dekahan ketawa para dewa.

Mendengar keriuhan itu, Amaterasu pun menolak bongkah batu yang menutup
mulut gua lalu melontarkan persoalan kepada mereka, “Mengapa kalian semua
ketawa besar sebegitu? Aku sangka kalian semua akan hidup dalam kesengsaraan
(kerana dunia diselubungi kegelapan).” Persoalan itu dijawab, “Kami telah
menemukan dewi yang lebih hebat berbanding kamu.”

Digamit rasa ingin tahu, Amaterasu lantas melangkah keluar dari gua persembunyiannya. Maka, terus sahaja para dewa itu menyuakan cermin yang telah disiapkan sebelum ini ke hadapan muka dewi matahari itu.

Tatkala melihat sosok tubuhnya yang jelita di dalam cermin, Amaterasu pun bersenang hati sehingga sanggup untuk menyandang semula tugas sebagai dewi matahari dan sekali lagi menerangi dunia dengan sinarannya. Kisah yang memperlihatkan persembahan tarian oleh Dewi Ame-no-Uzume bagi menghiburkan Amaterasu ini dianggap sebagai sejarah-mitos bagi tradisi kagura.

SEJARAH KAGURA MENURUT CATATAN RASMI

Selain sejarah berupa mitos, tradisi ini juga memiliki sejarah realiti
yang tersendiri. Direkodkan bahawa tarian kagura dengan bentuk yang lebih formal (berbanding kini) bermula pada sekitar
abad ke-8M dan diamalkan dalam kalangan penghuni istana. Terdapat sejarahwan
yang berpendapat bahawa kagura
berfungsi
sebagai suatu bentuk pendidikan yang bertujuan untuk memelihara tradisi Shinto
dari pupus memandangkan pada masa itu, Jepun mula menyerap ajaran Buddha dari
Cina secara meluas.

Bermula dari lingkungan istana, amalan ini tersebar luas ke kelompok masyarakat petani di kampung-kampung terpencil. Gaya formal kagura yang diamalkan oleh golongan istana diubahsuai serba-sedikit sehingga kagura menjadi upacara tarian bagi meraikan hasil tuaian.

Walau bagaimanapun, mereka masih mengekalkan salah satu elemen tradisi kagura iaitu penari-penarinya adalah kaum wanita. Di istana, kagura dipersembahkan oleh dayang-dayang yang berkhidmat di kuil-kuil Shinto. Begitu juga tarian kagura di kampung yang melibatkan gadis-gadis. Namun menjelang Zaman Edo, kaum wanita dilarang untuk menarikan kagura sekaligus ia hanya dipersembahkan oleh kaum lelaki sahaja.

Memandangkan tradisi kagura
tersebar ke
serata tempat meliputi daerah dan kampung yang pelbagai, dan di setiap tempat
pula penduduknya melakukan pengubahsuaian terhadap bentuk tarian kagura, maka lahir variasi gaya kagura mengikut tempat masing-masing. Misalnya, Kyushu
dan Wilayah Shimane menempatkan tarian kagura yang dianggap memiliki gaya yang paling terperinci, sesuai dengan
status kawasan tersebut yang mempunyai hubungan dekat dengan mitos dewa-dewa
purba.

Di Kyushu, Takachiho di Wilayah Miyazaki dan Shonai di Wilayah Oita
adalah antara kawasan  yang paling
masyhur dengan tarian kagura. Hal ini agak munasabah memandangkan Takachiho
terletak tidak jauh dari gua yang dipercayai tempat bersembunyinya Amaterasu
sekaligus tempat berlangsungnya tarian kagura buat kali pertama yang dipesembahkan oleh Dewi Ame-no-Uzume. Shonai
pula terkenal dengan gaya tarian kagura
yang dikenali
sebagai Iwami
Kagura. Iwami
merujuk kepada nama lama bagi kawasan yang membentuk wilayah timur Shimane. Iwami Kagura menonjol kerana memiliki ciri pencahayaan, warna,
bunyi dan pergerakan yang lebih terampil berbanding kagura-kagura lain.

KAGURA WARISAN PENTING JEPUN

“Tanjiro, kalau tiada aral, pastikan kagura dan anting-anting ini diperturunkan kepada kamu,” janji Kamado Tanjuro
kepada anaknya. Dalam Kimetsu
no Yaiba, Jurus
Pernafasan Hinokami
Kagura sememangnya
menjadi tradisi yang tidak pernah gagal untuk diwariskan kepada generasi
mendatang dalam keluarga Kamado. Andai terhenti kitaran pewarisan itu, maka
lenyaplah pengguna jurus pernafasan terulung tersebut.

Dalam dunia realiti, kagura
juga
merupakan satu warisan yang sangat penting bagi masyarakat Jepun. Ketika Jepun
menyerap ajaran Buddha secara intensif, kagura tampil sebagai pemelihara warisan Shinto yang sejak dahulukala lagi
menjadi teras pegangan masyarakat Jepun. Kemudian menghampiri zaman moden, di
mana Jepun menerima pengaruh Barat secara meluas, perhatian terhadap kagura sekali lagi dititikberatkan.

Pentadbiran Meiji sangat menekankan warisan budaya Jepun walaupun pada
masa sama, negara itu mengalami perkembangan pada tahap kemuncak. Antara
naratif lazim yang sering dipersembahkan dalam sesebuah tarian kagura adalah penceritaan tentang pertarungan antara Susano-o
dan Yamato-no-Orochi.

Sebagaimana yang telah disebutkan sebelum ini, kagura berasal dari istana dan tersebar luas ke serata
daerah sehingga membentuk variasi gaya tarian. Lantaran khuatir bentuk asal kagura hilang, Meiji mengarahkan agar tarian kagura diselaraskan di seluruh Jepun. Buat beberapa
tempoh, kagura
yang
berteraskan kedaerahan mula lenyap diganti dengan kagura yang lebih mencirikan Jepun secara bersepadu.

Hanya pada pengakhiran kependudukan pengaruh Barat di Jepun, barulah kagura yang berteraskan kedaerahan kembali hidup semula.
Keadaan ini boleh dilihat sehingga ke hari ini terutama apabila mengunjungi
kuil-kuil tertentu. Pun begitu, walaupun kagura merupakan satu tradisi yang menarik untuk disaksikan oleh para
pelancong, ia tidaklah dipersembahkan sebagai tarikan pelancong. Kefungsiannya
untuk menghiburkan para dewa, mensyukuri nikmat tuaian dan hasil tangkapan
serta memohon agar dihindarkan dari bala bencana masih lagi sama semenjak ia
mula diamalkan.

KESIMPULAN

Baik dalam dunia realiti mahupun dunia fantasi, hinokami kagura merupakan sebuah tradisi zaman-berzaman yang secara
langsung memelihara khazanah budaya masyarakat Jepun. Di sebalik Jurus
Pernafasan Hinokami Kagura yang dimasyhurkan oleh Demon Slayer: Kimetsu no Yaiba ini, terkandung permata-permata berharga yang
menjadi asas jatidiri bangsa Jepun. Lebih-lebih lagi, jatidiri yang cuba
diterampilkan dalam siri ini adalah melibatkan satu dewa Shinto yang jarang
sekali disebutkan namanya – iaitu Kagutsuchi-no-kami.

Dewa yang amat digeruni, namun didampingi oleh tiga beradik yang diutus
oleh Izanami, si ibu yang terkorban saat melahirkannya – iaitu Mizuhame-no-Mikoto
si dewata air, puteri tanah liat dan juga rumpai laut. Keadaannya saling tidak
tumpah seperti Kamado Tanjiro yang di belakangnya terdapat Giyu Tomioka dan
Sakonji Urokodaki si pemahir Jurus Pernafasan Air, di samping hubungan
kekeluargaan yang akrab khususnya Nezuko yang memiliki elemen ‘Alam Kegelapan’,
persis Izanami yang menghantar bantuan untuk anaknya Kagutsuchi dari Yami-no-kuni.

Selain elemen yang mendasari keepikan episod 19 Kimetsu no Yaiba sebagaimana yang telah dikongsikan di dalam
artikel ini, siri ini secara keseluruhan turut dibina dengan teras dan latar
belakang yang cukup kaya dengan mitos, legenda dan sejarah Jepun lainnya.

Misalnya, elemen Onmyoji yang mendasari organisasi Demon Slaying Corps, pengambilan latar zaman Taisho (1912-1926), serta
legenda-legenda seputar yokai
(hantu) yang
membentuk ciri syaitan-syaitan di dalam siri ini. Bahkan, wajah feminin yang
dimiliki oleh Inosuke Hashibara si pemakai topeng khinzir kelabu itu juga
mempunyai asas dalam mitologi Jepun.

Justeru tidak hairanlah jika siri ini diperkirakan sebagai antara siri
terbaik bagi tahun ini. Semoga perkongsian kali ini dapat menambahkan lagi
pengetahuan tentang kebudayaan masyarakat Jepun di samping menambahkan lagi
penghayatan semasa menonton siri animasi berkenaan.

RUJUKAN

Andrew Deck. (21 April 2019). Ichikawa Kagura: Saving the dances of the
gods. Japan Times.
https://www.japantimes.co.jp/culture/2019/04/21/arts/ichikawa-kagura-saving-dances-gods/#.XXtleigzbIV

Basil Hall Chamberlain. (1882). The Kojiki [trans].  Global Grey Ebooks.
https://www.globalgreyebooks.com/kojiki-ebook.html

Johannes Schonherr. (n.d.). Kagura: Dances Sacred and Profane. Japan
Visitor.
https://www.japanvisitor.com/japanese-culture/kagura

Mark Cartwright. (27 Jun 2017). Kagutsuchi. Ancient History
Encyclopedia.
https://www.ancient.eu/Kagutsuchi/

N.S. Gill. (7 Jun 2018). Japanese Gods and Goddesses. Learn Religions.
https://www.learnreligions.com/japanese-gods-and-goddesses-117170

Web Japan. (n.d.).
What Is Kagura?
https://web-japan.org/kidsweb/meet/kagura/kagura01.html